Da kærligheden blev ramt af en hjerneblødning | Hjernesagen\nDa kærligheden blev ramt af en hjerneblødning\nHelle og Søren har lige mødt hinanden og er midt i deres stormende forelskelse, da Søren får en hjerneblødning.\nSenest opdateret: 08. marts kl. 08:35\nHelle og Søren. Privatfoto\nHelle og Søren var gode venner for 32 år siden, da de boede på samme kollegium. Han opsøger hende, da han er på vej ud af sit ægteskab, og deres venskab udvikler sig. De bliver meget forelskede. Søren er alt det, Helle har drømt om. Men så får Søren en hjerneblødning.\n“Søndag før katastrofen indtræder, sidder vi tæt sammen og læser avis. Diskuterer og kommenterer det, vi læser. Vi bekræfter vores gensidige kærlighed og beslutter, at det skal blive alvor.\nMandag den 29. august underviser jeg i afrikansk dans og har været i Givskud Løvepark for at lave en workshop for en skoleklasse i bomaen. På vej hjem sidder trommeslageren og jeg og snakker om det forestående efterår. Vi snakker om, at der er solskin i vores hjerter med de dejlige partnere, vi har. Jeg har aftalt med Søren, at jeg skal ringe, når jeg kommer hjem mellem 22.30 og 23. Men da jeg kommer hjem, tager han ikke fastnettelefonen. Hans mobil er optaget. Jeg prøver flere gange, og det samme gentager sig. Jeg bliver urolig, da han ikke tager den anden gang. Der er noget galt. Og så ringer han selv.\n- Så absurd, det ikke er til at fatte\nI et splitsekund tror jeg, at han ringer fra et værtshus. Han stemme er snøvlet, og han spørger om jeg sidder ned. ”Hvad så? Hvor er du? ”, spørger jeg lidt anklagende, for jeg synes han lyder beruset.\n”Jeg ligger på Odense sygehus med en hjerneblødning”. Jeg tror ikke, at jeg helt fatter, hvad han siger. Jeg hører ordene, men jeg reagerer ikke i første omgang, for det er så absurd, at det ikke er til at fatte. Og samtidig kan jeg jo allerede trøste mig med, at han trods alt har stemme og kan snakke.\n”Nej nej nej nej ...”, siger jeg. ”Hvordan er det sket?” Søren begynder snøvlende at forklare, men en læge kommer og tager telefonen fra ham. Jeg husker ikke, hvad lægen siger til mig. Jeg er lammet og forstår kun alvoren i det, der er sket. Jeg sætter mig ned i sofaen. Jeg begynder at ryste og græde. Jeg forstår det ikke. Telefonen ringer igen. Det er Anders, Sørens bror. Da han siger sit navn fatter jeg ikke, hvem det er. Sørens og mit forhold er så nyt, at vi endnu ikke har mødt hinandens søskende eller andre fra vores netværk. Vi mødtes i foråret, og så kom sommeren og ferien, og nu er ferien lige overstået. Vi skulle netop til at møde hinandens venner og familie, da dette rammer os.\nFor lidt søvn og forhøjet blodtryk\nAnders er nem at tale med. Han har angiveligt talt med lægen på Odense Sygehus, som kunne fortælle, at Søren blev scannet på Kolding sygehus, og at de kunne se, der var en hjerneblødning. Vi snakker et stykke tid. Vi snakker om den pressede situation, Søren har været i med separation, arbejde og et nyt forhold til mig lige efter. For lidt søvn og forhøjet blodtryk. Det er ikke en god cocktail. Måske ikke så sært, det er gået galt. Anders fortæller, han skal snakke med overlægen næste dag ved middagstid, og efterfølgende vil han ringe til mig.\nJeg husker ikke, om jeg sover den nat. Jeg husker, jeg græder helt vanvittigt. Jeg har oplevet meget i mit liv på godt og ondt. Jeg er vant til nederlag og skuffelser. Jeg er vant til, at man ikke kan tage noget for givet her i livet. Jeg tænker, at jeg nok skal komme igennem det, og håbet lever i mig. Foreløbig kan jeg glæde mig over, at Søren har overlevet og at han er i gode hænder på Odense sygehus.\nEr det en tumor?\nNæste dag ringer Anders og fortæller mig er, at der er mistanke om, at Sørens blødning stammer fra en tumor på hjernen. Da han siger det, begynder jeg regulært at ryste. Mine hænder vibrerer som espeløv. Jeg kan næsten ikke klare ordet kræft. Jeg har lige mistet min bedste veninde, der døde af kræft, og nu skal jeg høre dette ord om det menneske, jeg elsker så højt og inderligt. Anders fortæller, de ikke kan se det med sikkerhed. Da de endelig scanner ham, er resultatet heldigvis negativt. Der er ingen tumor.\nDagen efter ringer jeg til Odense sygehus, hvor Søren er indlagt på neurointensiv, og jeg snakker med en sygeplejerske, der overvåger Søren. Jeg får lov at snakke kort med ham. Han fortæller snøvlende, hvordan det hele er gået til. Han havde lige spist og ville bære tallerkenen ud i køkkenet, men følte sig dårlig og svimmel. Han vendte tilbage til stuen for at overføre penge til sin datter i USA. Han blev skidt og begyndte at få ondt i hovedet. Da han ville taste tallene fra Nem ID kortet, kunne han ikke se tallene. Han blev endnu dårligere med voldsom hovedpine og begyndte at forstå, der var noget helt galt. Da han vil taste alarm på sin mobil trykker han 000, men kommer i tanke om, det er 112. Han kan ikke se tallene på mobilen, og vil gå ind i soveværelset for at ringe på fastnettelefonen, som har større tal, men han kan ikke stå på benene og kravler i stedet ind i soveværelset, hvor han rager telefonen ned på gulvet. Han får tastet alarmen, og en ambulance ankommer med udrykning. Da falckfolkene kommer til døren, tror de den er låst, men den binder bare. Søren råber, de bare skal komme ind, men de bliver stående udenfor døren, så han kravler i stedet ud i gangen og får lukket døren op.\nEfter en tur omkring Kolding Sygehus, hvor han bliver scannet, bliver han hasteoverført til Odense sygehus.\nJeg sender sms´er til mine nærmeste om den nye situation. Alle er forfærdede. Min søster græder ... …..alle græder og alle siger samstemmende, at det er synd for os. Det er næsten ikke til at bære, men det ER synd for os. Hvordan kan skæbnen være så hård? Hele mit liv har jeg brugt på at udvikle mig, gøre mig fri af fortiden og gøre mig parat til den store kærlighed. Her kom han så. Min Søren. Som sendt fra himlen. Uden jeg havde bedt om det, stod han bare der og rev tæppet væk under mig. Og så dette. Det er ikke i orden. Livet kan ikke være så ubarmhjertig hårdt? Det kan ikke passe.\nJeg tager toget om eftermiddagen til Kolding. Døren til Sørens lejlighed er ikke låst. Da jeg kommer ind, er fjernsynet stadig er tændt. PC´en står også tændt på sofabordet. Der lugter syrligt i soveværelset. Søren har kastet op ved siden af sengen og ud over telefonen. Jeg får ordnet det hele og vasket og gjort rent, og lægger mig til at sove omkring midnat. Jeg sætter mobilen til at vække mig kl. 7.15.\nAllerede kl. 6 dumper der en sms ind på telefonen, som vækker mig! Det er Søren. Han beder mig tage PC´en med, og laderen til mobiltelefonen. Lidt efter kommer der en sms mere vedrørende medicin! Om jeg vil tage det med. Sms´erne er fyldt med stavefejl, men jeg forstår meningen. Og jeg glæder mig over, han er oppe før mig og i stand til at tage beslutninger og skrive … det er jo faktisk ret rørende, og vi fortsætter et pænt stykke tid med kærlige beskeder til hinanden. Han har endda overskud til at spørge, hvordan jeg kommer til Odense!\nLidt senere tager jeg toget til Odense. Jeg fortsætter i en bus ud til sygehuset, som er meget stort. Det minder om en gate i en megt stor lufthavn. Man kan ikke se hvor gangen ender, og der er fyldt med mennesker alle vegne. Det er koldt og upersonligt. Men også godt at vide, at det trods alt er her den største viden om Sørens sygdom er samlet.\nOmsider finder jeg neurointensiv afdeling. Det er en stue med meget få senge og utrolig meget udstyr. Søren sidder halvvejs op og vinker til mig, da jeg kommer ind på stuen. Jeg kysser ham inderligt. Hans venstre mundvig hænger, mens ellers virker han til helt at være sig selv. Jeg kan ikke se eller mærke nogen forskel ud over, at han taler lidt snøvlet og ser en smule anderledes ud.\nMidt i det hele kommer der en fysioterapeut med et gangstativ for at få Søren ud at gå. Han går en pæn tur med fyssen og kommer tilbage. Det gør ondt at se min dejlige kæreste vakle afsted med et gangstativ.\nNu begynder de at tale om, at Søren skal overføres til Vejle Sygehus, fordi hans tilstand er stabil. Det er Søren, der får organiseret, at jeg kommer med transporten til Vejle. På vej i sygetransporten sidder jeg hos Søren og holder hans hånd hele vejen til Vejle. Han ligger og ser meget alvorlig ud. Han vender sit ansigt bort fra mig. Han er trist og bedrøvet. Som han ligger der, ligner han en lille sårbar dreng. Ikke en ældre mand på 55 år. Hans ansigt er ungt, og hans læber dirrer, og tårerne løber ud af øjnene. Jeg er normalt ikke så stærk, men situationen kræver, jeg er det. Alt andet ville være upassende. Jeg krammer hans hånd med begge mine hænder. ”Du skal nok klare det”, siger jeg til ham. Jeg kysser hans hånd. Krammer ham og er der bare. Jeg elsker jo Søren.\nSvært at se forandringerne\nVejle Sygehus er venligt og dekoreret med glade farver. Der er lys og luft. Jeg får lidt aftensmad af det venlige personale. Bliver hos Søren til om aftenen og rejser hjem.\nI den følgende tid kredser mine tanker udelukkende om ham. Det er en svær situation at blive anbragt i, men håbet lever og troen på at Søren nok skal klare den, og at alt vil blive som før tager form inden i mig. Desværre viser virkeligheden sig anderedes. Jeg har senere læst, at det er klassisk, at når mennesker rammes af en hjerneskade, har de pårørende svært ved at se, der er sket noget med personen. Selv ikke da jeg besøger Søren 2. gang på Vejle Sygehus, virker han forandret. Han overrasker mig ved at sidde fuldt påklædt, da jeg træder ind ad døren. Han er gået ned i foyeren for at tage imod mig i sit gangstativ, som han allerede nu kan gå meget hurtigt i, hvilket naturligvis glæder mig. Jeg er stadig meget forelsket i Søren selv her i hans skrøbelighed og med det svære handicap, der er indtrådt. Vi sidder i hans seng tæt omslyngede og ser tv.\nSom i et af verdens brændpunkter\nFørst om søndagen rammer virkeligheden mig. Da jeg ankommer til sygehuset, er Søren gået ud på terrassen og står der ude i det fri for at tage imod mig. Jeg ved ikke, hvad det er? Hans blik...hans fremtoning er ikke den samme, som før han blev syg. Åh, nej...en sorg..en klump i halsen der tager til, men jeg undertrykker den, og Søren mærker den ikke og skal ikke mærke den, beslutter jeg.\nSørens børn skal komme på besøg samme eftermiddag, og fordi det er så tæt på separationen, er det for tidligt at møde mig, og jeg fortrækker ned i byen, hvor jeg spiser på et cafeteria. Går derefter ned på en bænk ved Vejle Musikteater for at skrive. Min dagbog er min faste følgesvend. Som en reporter skriver jeg alt ned med et nærvær og en intensitet, som stod jeg midt i et af verdens brændpunkter… men det er det jo også. Det er det mest dramatiske, absurde og ubegribelige, der kan ske. En hjerneblødning midt i en stormende forelskelse. Jeg skriver og skriver på livet løs. Alt drejer sig om Søren. Mine tanker drejer sig kun om ham og om at holde liv i et håb. Mit håb og min energi stimuleres af hans fantastiske gå-på-mod. Hans evne til hele tiden at se muligheder og fokusere på fremskridt. Ikke så meget som et klynk af selvmedlidenhed kommer der fra ham. Han er enestående. Et pragteksemplar af en fighter.\nJeg kan ikke styre ham og skal heller ikke\nJeg tager tilbage søndag aften, og mandag bliver han overført til Kolding sygehus.\nOm aftenen ringer jeg til ham for at spørge, hvordan det går. Han fortæller mig han har været hjemme! Hjemme? Det forstår jeg jo ikke. Det viser sig, han er gået hele vejen fra Kolding sygehus med sit gangstativ… hele vejen op ad Dyrehavevej til sin lejlighed. Det er flere kilometer, og jeg ved ikke, hvordan jeg helt skal reagere. På en måde er jeg jo imponeret, men på den anden side er det dybt uforsvarligt af ham. Der kunne jo være sket noget. Han kunne være faldet på de ujævne fliser på vejen, der går foran sygehuset. Hans anstrengelser kunne have forværret det hele og med hans høje blodtryk… Det der skræmmer mig allermest er, at personalet på apopleksi afdelingen ikke har registreret, han har været væk. Han har haft gangstativet bakset ind i opgangen. Har været oppe i lejligheden og gået rundt der uden noget at holde ved. Jeg bliver faktisk rigtig vred på Søren. Jeg fortæller ham, at jeg også er en del af det hele, og at jeg forventer, han også tager hensyn til mig, hvis jeg skal være der for ham. Han slutter af med at sige, at jeg nu sikkert vil fortælle det til afdelingen, hvad jeg naturligvis ikke gør, selv om det kunne være fristende.\nJeg finder efterhånden ud af, at jeg ikke kan styre Søren. At jeg heller ikke skal, men at jeg også har svært ved ikke at tage ansvar, komme med gode råd, udvise bedrevidenhed. De små overgreb man som patient skal kæmpe med side om side med sygdommen.\nHan finder sig ikke i noget. Han er ind imellem umulig. Som et vildt dyr i et bur, som vil UD. Han kæmper en kamp med sig selv og med afdelingen, som ikke forstår ham. Han er en rød klud i deres ansigter. Han er ikke en sød patient. Han er besværlig og insisterende og formår ikke at spille rollen, som den ”gode” patient. Han er krævende og vil videre. Have svar og behandles med værdighed. Hvor trist er det ikke at være vidne til, at han lige så stille bliver pacificeret og retter ind. Selv om de formoder, hans hjerneblødning er fremkaldt af et forhøjet blodtryk, kontrollerer de det ikke, som de skal. Søren skal selv bede om at få det taget. Det er ikke en fast procedure at checke Sørens blodtryk, hvilket er forfærdelig utrygt både for mig og Sørens familie.\nDa jeg ringer næste dag, har han slet ikke sovet. Det er en seks sengs stue på geriatri/apopleksi afsnittet. Der er fuldt belagt med gamle mænd, som får sonde mad og hiver slanger ud, har mareridt. Klokker ringer, og de andre snorker og snakker i vildelse, og Søren får ikke lukket et øje. Fordi hans blødning sidder i lillehjernen, er han primært ramt på balancen og koordinationen. Så ansporet af den kendsgerning, at Søren selv har været hjemme på egen hånd i lejligheden, snakker vi om muligheden for, at jeg kunne komme til Kolding og tage ham med hjem i weekenden. I samråd med den kvindelige overlæge fra geriatri afsnittet, som vikarierer for apopleksi-afsnittets overlæge, aftaler vi, jeg skal komme til Kolding om torsdagen, hvor jeg så skal have Søren med på orlov i lejligheden fra torsdag til søndag.\nInden vi forlader afdelingen skal Søren hente noget medicin, og imens fortæller en kvindelig sygeplejerske mig, at de oplever, Søren har problemer med at orientere sig. De har observeret Søren har problemer med at finde ud af, hvor han er og i hvilken retning, han skal gå. Men alle vægge er jo hvide, og det er det 3. sygehus han befinder sig på i løbet at en uge, tænker jeg! Senere viser det sig, der absolut ingen problemer er med at orientere sig. Men dette er bare et eksempel på de uretfærdigheder, man skal kæmpe med som patient. Han udtrykker fortvivlelse over, at ingen tror på ham.\nVi tager hjem efter samtalen med overlægen. Jeg tager op i Lidl for at handle ind, og da jeg kommer tilbage har Søren skrællet bunden af en gryde kartofler!! Jeg er meget overrasket og glad over dette.\nDagen efter insisterer Søren på selv at gå over i vaske kælderen og sætte tøjet over. Han VIL ikke have sit gangstativ med, og jeg frygter han skal falde. Der er ca. 50-100 m over til vaskehuset. Men han falder ikke. Han bærer selv den tunge vasketøjskurv i højre hånd. Han sætter sig på knæ og får tøjet ind. Klarer det hele selv. Senere kører vi ud og handler ind. Det er jo mig der kører, og vi får os et dejligt grin, da vi kører op ad en bakke i Kolding og Søren begynder at blande sig i, hvilket gear jeg skal køre i, samtidig med han samtaler med sin bror i telefonen! Da vi skal tanke diesel på bilen, stiger han ud og møder juristen fra sit arbejde, der også er i færd med at tanke. Det hele virker meget muntert, for juristen er jo meget overrasket over, at Søren selv står der og tanker sin bil lige efter, han er blevet ramt af en hjerneblødning.\nKrisen kommer listende\nSøren spiser med stort besvær. Når han forsøger at føre hånden op til munden, drejer gaflen ligeså stille den gale vej, og maden falder af. Når han er færdig med at spise, er der mad over det hele, og hans egen kommentar er ”jeg spiser som et svin”. Jeg trøster Søren og opmuntrer ham. Ind imellem er vi alvorlige, og ind imellem kan vi le og glæde os over, han trods alt har overlevet, og det ikke er gået værre, end det er. Når jeg ligger alene bliver jeg naturligvis konfronteret med den grumme skæbne, der har ramt os. Han synes, jeg har forandret mig, og ja, gu´ har jeg da forandret mig. Det har han jo også. Ligeså stille kommer krisen listende. Vi kan ikke længere holde sammen på os selv eller lade som om, der ikke er sket noget, og jeg græder ofte. Hvad der er vores store styrke midt i kaoset er, at vores seksualitet ikke er ramt synderligt. Vi elsker jævnligt. Det er stadig vidunderligt at være sammen med Søren.\nDen følgende tid står lidt mere uklart i min erindring, men Søren forærer mig et pendler kort, og jeg kører til Kolding så ofte, det kan lade sig gøre. Han er utrolig træt og sover meget. Men samtidig genvinder han flere og flere funktioner. Hans gang bliver mere og mere sikker, og en dag smider han gangstativet. Vi går ture i skoven, og stille og roligt kommer balancen tilbage. Søren begynder at overnatte hos sig selv, og selv om han er indlagt, opfører han sig som ambulant patient og er kun på sygehuset, når det er nødvendigt. F.eks når han skal passe sin genoptræning. Da Søren skal udskrives i slutningen af september, håber vi på, han kommer til Hammel eller et andet genoptræningssted. Han har stadig mange år i sig, og vil gerne tilbage til arbejdsmarkedet. Men overlægen mener, Søren er for god til det. Han mener, det kommunale tilbud sagtens kan varetage hans genoptræning. Vi er tilstede, alle hans søskende og mig, ved samtalen.\nJeg frygter, hvordan det skal gå. Er bange for at Søren skal få en depression, når han skal til at bo for sig selv.\nVi kommer ofte i opposition til hinanden. Jeg gør ofte noget forkert, og siger vel også ofte noget, som generer ham. Ved udskrivningssamtalen ser jeg, at der er sat et sæt stave frem til Søren. Som gammel fysioterapeut forestiller jeg mig, det kunne være rigtig godt for Søren at gå stavgang for at få gang i medsving af venstre overarm, som han stadig går meget stift med. Jeg overhører fuldstændig hans protester og hans vrede. Dagen efter, faktisk på hans fødselsdag slæber jeg ham nærmest med ned i skoven, og tvinger ham til at gå med stavene. Han er rasende på mig og jeg fatter ikke, han overhovedet ikke ønsker, at jeg skal prøve at hjælpe ham. På et tidspunkt kommer vi til en gammel holdeplads for toget på Troldhedestien, hvor vi går, og han smider pludselig stavene og siger, han vil løbe en tur. Mens tårerne render ned ad mine kinder af rørelse, ser jeg ham stikke i rend! Overarmen svinger som et pendul, da han stikker af! Jeg er alvorlig bange for, der skal ske ham noget, men efter 10 minutter er han tilbage.\nJeg er målløs og rørt. Dette er mindre end en måned efter han blev syg. Nøjagtig 24 dage efter.\nOg ugen efter er han tilbage på cyklen.\nSeptember 2012 - et år senere\nFor nogle dage siden og året efter Søren blev syg, ville jeg rydde ud i noget tøj, der skulle til genbrugsforretningen. Jeg faldt over en jakke, jeg havde på sidste år præcis ved denne tid. For at det ikke skal være løgn lå der i lommen 2 biografbilletter til filmen ”Samme dag næste år” fra 30. september 2011, hvor vi var i Kolding storcenter og se filmen! På det tidspunkt sidste år var Søren begyndt at cykle. Vi cyklede i biografen den aften. Han blev ramt af hjerneblødningen 29.august og mindre end en måned efter sad han på cyklen igen.\nJeg husker en fredag, hvor han ville have jeg skulle hjælpe ham med at prøve at cykle. Det var dagen efter hans fødselsdag og vores tur i skoven, hvor jeg legede terapeut og ville have, han skulle gå med stave, og hvor han begyndte at løbe. Selv samme dag bad han mig alvorligt, om jeg ikke godt ville nøjes med at være hans kæreste! Men selvsamme dag spurgte han mig også, om jeg ville prøve at hjælpe ham op på cyklen, for han var sikker på, han kunne cykle.\nDet kan så måske undre, han ville have jeg skulle hjælpe ham med at komme op på cyklen, når han ikke ville have jeg skulle hjælpe ham med at få medsving i armene! Men det har sikkert været fordi hans egne terapeuter mente, det var for tidligt at begynde på det, og det lytter Søren jo ikke efter, hvis han selv mener, han kan.\nMen ligesom terapeuterne var jeg også bange for han ville vælte, og jeg ville ikke tage det medansvar, så jeg afslog at hjælpe ham og satte mig i toget om eftermiddagen tilbage til Århus. En lille time efter jeg var kørt fra Kolding, dumpede der en sms ind:\n”Kære Helle, så har jeg lige været ude og cykle, og det går rigtig fint - slet ingen problemer med at holde balancen. Kh Søren”\nDagen efter skrev han: ”Jeg har lige været ude og cykle en lang tur måske ca. 5 kilometer......ps: sørg nu for at få en god og dejlig weekend og lad være med at bekymre dig om mig. Det går ok her”\nJeg følte mig som verdens dårligste kæreste, fordi jeg ikke havde troet på ham og skrev dette til ham. Han skrev tilbage: ”Kære Helle. Lad være at bebrejde dig selv. Jeg kan ikke holdes nede. Du er suverænt den, der har gjort mest og betydet mest for mig det sidste lange stykke tid.”\nMindre end en måned efter hjerneblødningen kunne Søren igen skrive helt fejlfrit. Han gik, han løb, han cyklede.... og alligevel var ingenting jo som før. Midt i glæden over det gik så stærkt fremad med det fysiske, havde vi mange mange problemer. Mange kampe og stunder fyldt med sorg og fortvivlelse. Der skete desværre også en ulykke mere, som gjorde, at det igen blev meget, meget vanskeligt. Søren styrtede på cykel, den dag han blev ringet op fra Vejle Sygehus med henblik på at komme derned og få svar på den scanning, som skulle vise, om blødningen stammede fra en tumor. I et sving på vej ned til stationen, hvor han havde lidt for meget fart på, kørte han ind i en kantsten og tog turen over styret. Sprængte overarmen fra sin tilhæftning på skulderbladet og fik et ordentlig traume på sin i forvejen gigtplagede nakke. Så ikke nok med han nu havde selve lammelsen at slås med på venstre arm. Nu fik han stærke smerter, og i en lang periode kunne han næsten ikke bruge venstre arm.\nOverskuddet slipper op\nI hele efteråret tænkte jeg over, at jeg havde en eller anden form for ”buffer”...et lager, der gjorde jeg var i stand til at vende tilbage til Søren og mærke mine følelser for ham, selv om vi var på så hård en prøve. Men jeg tærede på min ”buffer” og frygtede den dag, hvor den var opbrugt, og jeg måske ikke længere kunne mærke min kærlighed til Søren. En dag i toget tænkte jeg, at jeg ville blive nødt til at forlade Søren, hvis bufferen blev opbrugt. Jeg kunne mærke, det sled hårdt på mig med de mange op og nedture. Men da den dag kom, hvor der ikke længere var noget tilbage af bufferen, blev jeg alligevel ved...jeg ved ikke hvorfor jeg blev ved, men det gjorde jeg bare. Jeg blev ved og ved...og han gjorde det samme.\nSygdommen er en kæmpe sorg\nDet er en rigtig svær situation, når man rammes af alvorlig sygdom på så tidligt et tidspunkt i et forhold. Vi havde ingen historie sammen. Vi var ikke et gammelt sammentømret par, som havde kendt hinanden i årevis. Vi havde lige mødt hinanden. Vi var to modne, men ungdommelige mennesker. Vi var stormende forelskede. Verden lå for vores fødder. Vi forestillede os, vi havde 30 gode år foran os, og at Søren skulle arbejde som ingeniør, til han blev 70. Vi var midt i halvtredserne, men følte os som 2 teenagere, da katastrofen ramte. Det var en kæmpe sorg, da Søren blev syg.\nDet ramte ind på så mange planer....Hans identitet, vores identitet som par. Det ramte ind i hans bagage og min egen bagage, som ikke har været alt for let. Jeg har haft mange sorger i mit liv og i forvejen lidt mange tab. Så at skulle forholde sig til en hjerneskade på så tidligt et tidspunkt i et forhold, var ikke verdens nemmeste situation. Vi kom meget hurtigt i opposition til hinanden, og jeg græd bare hele tiden.\nVi begyndte at tage hul på at søge hjælp udefra. Jeg brugte Hjernesagens gratis telefonrådgivning og fik desuden en henvisning til en psykolog, og vi begyndte at arbejde med tingene. For nu at sige det, som det var, så var det jo kaos!! Vi vidste ikke, hvad der var op og ned. Hvor mange af vores problemer skyldtes Sørens hjerneblødning, og hvad ville være dukket op under alle omstændigheder? Da Søren blev syg, var vi måske lige netop nået til den fase, hvor det går op én, at den anden måske ikke er helt så fuldendt, som man i sin blinde forelskelse havde forestillet sig. Vi var nået dertil, hvor vi skulle til at finde ud af, om vores forhold kunne transformeres fra forelskelse til kærlighed. Og så fik han en hjerneblødning ....\nSøren taler helt som før, han skriver som før og han tænker som før. Han elsker mig helt som før. Han har genvundet de fleste funktioner. Han spiser, går, løber, cykler og kører bil, og alligevel er han ikke den samme som før. Han er blevet ældre, og fysisk er han ramt på balancen og koordinationen. Og i de små nuancer også på sin person, men mest på det fysiske.\nMen hvorom alting er, var jeg begyndt at tvivle. Mine følelser svingede. Ind imellem var der også lyspunkter .....vi var i slutningen af året til en samtale hos min psykolog. Her blev vi enige om at vi skulle prøve at ”flytte sammen” på den måde, at Søren skulle bo hos mig i januar-februar så meget det kunne lade sig gøre. Det blev en rigtig dejlig måned. Det var trygt og vi hyggede os i vinterkulden.\nTil jul havde Søren foræret mig en rejse til de Dansk-Vestindiske Øer. Vi tog derover i slutningen af februar. Jeg tænkte ikke over, hvor stor en mundfuld det egentlig var, før vi kom afsted. Det var varmt, da vi ankom. Vi havde ikke sovet ret meget og den official, der sad i modtagelsen i lufthavnen, ”faldt” over Søren. Han sagde med høj røst: ” Are you allright Sir?” ...”Yes”, svarede Søren. ”I am just tired after the long journey”. Vi havde i ansøgningen om visum udeladt at fortælle noget som Sørens hjerneblødning, og heldigvis borede han ikke mere i dette. Men det var lidt ydmygende, at Søren sådan blev ”antastet”. Kombinationen af, at han var træt, så en smule ”anderledes” ud og går lidt usikkert gjorde, han måske har troet, Søren var beruset.\nDet var på de Vestindiske Øer, at jeg for første gang var sammen med Søren 24 timer i døgnet 14 dage i streg, siden han blev syg. Det var der, jeg første gang for alvor mærkede, at mine følelser ikke var de samme som før. Pludselig måtte jeg erkende, at jeg havde svært ved at stå ved Søren med de forandringer, der var sket.\nEfter rejsen tog vores krise for alvor fat. Søren begyndte regulært at stille mig nærgående spørgsmål. Han kunne mærke, jeg var forandret, og jeg følte en sorg, over jeg ikke længere følte det samme for ham.\nHan ønskede ikke, vi skulle være sammen, hvis jeg ikke også syntes, det var godt. Søren er et stolt menneske. Han har hele tiden sagt, at han ville have det sådan, at jeg skulle kunne forlade ham uden at få dårlig samvittighed. Tårerne trillede ned ad hans kinder, de gange han sagde det, for han ønskede jo ikke med hjertet, at jeg skulle forlade ham. Det var af kærlighed til mig, at han ikke ønskede, jeg skulle leve med en hjerneskadet mand, hvis jeg ikke elskede ham på samme måde som før. Jeg forstod det jo også godt på et eller andet plan, men jeg oplevede det også som en afvisning når han sagde, jeg bare kunne forlade ham. Jeg savnede den tid, hvor vi bekræftede hinanden og hvor han sagde til mig, at han elskede mig. Men i en form for selvbeskyttelse sagde han det ikke mere, og i min fantasi bildte jeg mig ind sikkert ind, at hvis han bare sagde, han elskede mig ville mine følelser også vokse.\nJeg var så usikker på, om jeg ville kunne klare at leve med de forandringer der var sket, at det var ”fristende” at tage imod dette ”tilbud” om at forlade Søren uden nogen bebrejdelse fra hans side...men når det kom til selve tanken om at forlade Søren, brød jeg hulkende sammen.\nJeg kunne simpelthen ikke. Hele vores historie...vi havde begge to længtes efter den store kærlighed og aldrig nogensinde mødt den så stærkt og fantastisk, som det vi trods alt havde nået at have sammen med alt hvad det indebar af grænseløst begær, sårbarhed, angst for at miste, .....vi havde været det hele igennem. Ville jeg mon nogensinde kunne få det igen med et andet menneske? Jeg kunne ikke forlade Søren. Jeg blev ved med at kæmpe, men måtte stadig kæmpe med store følelsesmæssige udsving, et utal af grådanfald, tvivl og uendelige misforståelser, vrede og sorg.\nMine nærmeste var begyndt at blive bekymrede. Det var som om jeg ikke kunne komme igennem sorgen. Jeg var nået til et punkt, hvor jeg ad flere omgange var begyndt at ytre ønske om at holde en pause.\nVi var flere gange nået så langt som til at holde uden for banegården, men kunne ikke finde ud af det, når det kom til endeligt at sige farvel. Vi holdt en dag foran banegården i Taulov, men kørte derfra 3 timer senere med uforrettet sag, efter at have ladet adskillige tog køre forbi. Men på årsdagen for Sørens hjerneblødning vågnede jeg op med en klarhed og parathed til at tage den pause, som jeg oplevede var helt nødvendig.\nJeg sagde det til ham, som det var. Jeg græd for en gangs skyld ikke. Jeg var fast besluttet. Søren kørte mig til Taulov. Jeg tog toget. Jeg fældede ikke en tåre. Følte umiddelbart en stor lettelse. Men alligevel svingede jeg de efterfølgende dage mellem lettelse og dyb sorg.\nDagen efter mødte jeg op på arbejde, men havde en stor klump i halsen. En kollega spurgte, hvordan mine fridage havde været, og jeg begyndte at græde og måtte sige, der ikke skulle spørges til det. Jeg åbnede min mail og fandt et fortvivlet brev fra Søren, som ikke kunne forstå, vi ikke skulle se hinanden foreløbig.\nOm aftenen fik jeg det bedre. Jeg skulle til middag på Hotel Marselis og livede op den aften under middagen, og da jeg kom hjem, skrev jeg en mail til Søren som var meget klar og renset for tvivl om, at det var det rigtige at gøre.\nFredag havde jeg det bedre, og i weekenden skulle jeg op til nogle venner i deres sommerhus i Fjerritslev. Jeg havde det ok, men heller ikke mere. Da jeg kom hjem til min lejlighed, begyndte smerten at ramme mig, og mandag fik jeg det for alvor skidt. Jeg havde været trist, og det der var værre, men den smerte, der ramte mig mandag d.3. september var forfærdelig. Jeg var frygtelig deprimeret, og jeg kunne mærke jeg ville få en depression, hvis jeg ikke reagerede.\nSøren var taget på højskole og jeg sendte en mail til ham, hvor jeg fortalte, hvor forfærdeligt jeg havde det. Han skyndte sig at foreslå at komme om aftenen, og det bragte stor lettelse. Jeg glædede mig til at se ham.\nDa jeg kom hjem den aften, var Søren der. Jeg fór ham om halsen. Vi var trætte og om natten sov vi med hinanden i hånden, som vi så ofte gør.\nVi skulle åbenbart helt derud, hvor vores forhold for alvor var i fare for at forstå, hvad det også var, vi risikerede at miste, hvis vi ikke fandt ud af det. Ugen efter tog jeg med Sørens billigelse ned til den psykoterapeut, som havde hjulpet Søren, og som vi havde været i parterapi hos en enkelt gang. Hun påpegede, hvor stærkt forbundet, Søren og jeg er, og at den dybde, vi har sammen, er helt unik. Faktisk fik hun gåsehud over nogle af de historier, jeg fortalte. Hun sagde, at vi ikke kan finde ud af at få vores forhold til at fungere ved at holde pause, men at vi er nødt til prøve at gøre det modsatte, nemlig at forpligte os.\nEfter seancen hos hende ringede jeg til Søren. Han kørte til Vejle og hentede mig på stationen. Vi kørte hen til den bager, hvor vi havde købt vores første sandwiches året før. Og kørte ud til den selvsamme bænk, hvor vi havde siddet med armen omkring hinanden for første gang.\nVi var igen som to kåde teenagere, og jeg sad nærmest på skødet af Søren og kyssede ham i et væk og fortalte ham, hvor højt jeg elsker ham. Det er nu flere måneder siden. Jeg er ikke længere i tvivl om, at jeg vil blive sammen med Søren.\nDer er ingenting, der er helt som før. Søren er ikke helt den samme, og jeg er nok heller ikke den samme. Han er blevet ældre. Han bevæger sig langsommere. Han er blevet kraftigere, og hans fysiske holdning er ændret efter det grimme cykelstyrt. Men mentalt får han mere og mere overskud, og han bliver trods alt mere og mere sig selv.\nDet har været en utrolig hård og lang kamp, og jeg har været ved at opgive undervejs. Det var aldrig gået, hvis Søren ikke havde været sådan et stærkt menneske. Men det var heller ikke gået uden hjælp fra venner, Sørens og min familie samt professionelle. Og heller ikke uden min egen evne til at udstå en forfærdelig sorg og samtidig bevare håbet og troen.\nNu er næste skridt for Søren at blive afklaret i forhold til arbejdsmarkedet. Hele denne process er en langsommelig affære.\nImod vores umiddelbare forventning fik Søren faktisk en henvisning til Vejlefjord fra Kolding sygehus. Det viste sig så, at han var ”for god” til et ophold der. I brevet med afslaget foreslog Vejlefjord så samtidig, at ”man etablerer et individuelt genoptræningsforløb under hjerneskadecentret i Århus eller Odense” Men hvem er ”man”, og hvem skulle lige betale for det?\nSøren blev tilbudt en medarbejderbolig og flyttede fra Kolding kommune til Fredericia kommune midt i april. Hans første møde med jobcentret i Fredericia var i slutningen af maj. Men til dette møde fik han at vide, at han skulle komme igen i slutningen af juni, fordi de skulle ”samle nogle flere oplysninger”. Hvorfor skal der gå en hel måned med det?\nDa han kom igen i slutningen af juni, fik han så at vide, at han skulle komme igen i slutningen af juli, fordi hans sag skulle forelægges hjerneskadeteamet i Fredericia Kommune! I slutningen af august var han til møde med jobcenter og arbejdsmarkedskonsulent med henblik på at iværksætte en arbejdsprøvning. Hans arbejdsplads DONG havde lovet, han kunne vende tilbage i arbejdsprøvning, men det viste sig de alligevel ikke ville dette, da det kom til stykket.\nDet var i midten af april Søren afsluttede sin genoptræning i Kolding Kommune og vi er nu i starten af oktober… det er 5½ måned siden. Heldigvis er Søren stærk. Der er ikke noget, der kommer bagpå ham. Han kender nu spillets regler, men det er jo grotesk, at det trækker sådan i langdrag. Jeg har til tider oplevet det som psykisk tortur, når han kom hjem den ene gang efter den anden med besked om at komme igen om en måned.\nVi kan ikke komme videre med vores forhold før arbejdsprøvningen er ovre, og Sørens fremtid er afklaret. Hvad kan han? Har han skjulte handicaps? Vi ved det ikke. Han tror selv på, han kan det hele, og indtil nu har det været sådan, at alt hvad Søren selv har troet og ment han kunne ja, det har han kunnet. Han har stor kompetence og viden inden for bygning af on-shore vindmølleparker. Han mener, han kan tilføre en virksomhed store værdier.\nDet tog syv måneder at etablere den arbejdsprøvning, han lige er begyndt i. Han fortalte efter sin første dag i en entrepenørvirksomhed, at han skal udarbejde et tilbud til om få dage, ig han føler ikke, at han har problemer. Jeg græder af glæde.\nEt “tykt” år\nDet lyder måske mærkeligt, men det har ikke kun været af det onde, at Søren fik en hjerneblødning. Det har været et ”tykt” år, forstået på den måde, at når jeg tænker tilbage på dette år, så fylder det utrolig meget i min erindring og vil altid gøre det.\nVores forhold havde aldrig overlevet, hvis ikke Søren havde været så stærk. Man kan godt forstå, at det er hårdt for et forhold, når der indtræder alvorlig sygdom. Grunden til, at vi har overlevet, er måske også, at vi var så utroligt forelskede, da Søren blev syg. Den stærke energi, der var imellem os, var den ”lim”, der var med til at bære os igennem.\nJeg tror, vi var heldige også at få de rigtige input på de rigtige tidspunkter. F.eks en bekendt, som har arbejdet på neurocenteret i Hammel, som gav mig det råd at tale om vores følelser.\nDet er svært at acceptere, når krisen sætter ind. Man synes, man skal være stærk, men det går jo ikke… til sidst går vandet over sine bredder, og man kan ikke holde det ude længere, hvor hårdt man end prøver. Det bedste og eneste, der var at gøre, var at tale om de tanker og følelser, vi ikke kunne skjule. Bearbejde og acceptere dét, der nu engang var. Lade sorgen og tårerne få frit løb. Når man tager energien ud af det svære og smertefulde ved at lade det få frit løb, bliver der også plads til latter og humor.\nHuller i sorgen\nPå et tidspunkt begyndte jeg at registrere, at der begyndte at komme pauser eller ”huller” i sorgen, som jeg udtrykte det. Fra at jeg havde oplevet sorgen som en kronisk tilstand, begyndte der at dukke perioder op, hvor sorgen blev afløst glæde. Og det bragte håb. Jeg sammenlignede det med dengang, jeg havde tinnitus. Jeg havde fået at vide, at tinnitus var en irreversibel skade. Dvs. en skade, som ikke kunne repareres. Alligevel registrerede jeg en dag, at der var pauser i hyletonen. Hvis jeg koncentrerede mig kunne jeg måske forlænge pauserne, og til sidst ville de måske fylde mere end perioderne med hyletone. Og det forsvandt faktisk. Jeg har ikke tinnitus mere. På samme måde ville det måske gå med sorgen. Hvis jeg troede nok på det, villle pauserne fra sorgen måske blive længere og længere, og til sidst ville sorgen måske helt forsvinde. Og det gjorde den.\nVi fandt overskud til igen at gøre almindelige ting, og vi begyndte at sætte pris på det, vi trods alt kunne. Bare det at sidde under et tæppe og holde om hinanden med et stearinlys og et glas vin og se en tv avis eller se ”Borgen” fik en helt anden betydning, nu hvor det begyndte at gå op for os, at livet ikke er noget, man sådan umiddelbart kan tage for givet.\nVi registrerer også i højere grad de små forhold i hverdagen. F.eks hvis lyset er specielt enten om morgenen eller aftenen. Sådan noget tænkte man ikke over på samme måde før. Så kan vi godt sidde og snakke om … ”Nej, sikke smukt lyset er lige nu...eller sikke en flot himmel, der er lige nu”.\nJeg tror også, jeg som kæreste og pårørende har været heldig med, at Søren ikke på noget tidspunkt har ladet sig stresse. Som jeg har skrevet så mange gange før, har han været utrolig stærk. Jeg skriver det igen og igen. Hans styrke er så mangefacetteret og nuanceret. Han kunne jo godt have ladet sig stresse af tanker om hans tilbagevenden til arbejdsmarkedet. Den lange ventetid med at få etableret en arbejdsprøvning. 7 måneder tog det. Men han har hele tiden bare været fokuseret på i stedet at nyde, det som var - at han havde tid.\nJeg var heller ikke kommet igennem dette, hvis jeg ikke havde fået hjælp på så mange fronter. Ud over psykologer og Hjernesagens rådgivning for pårørende har jeg været heldig at have gode venner, som støttede mig. Især min veninde Lone var den fantastiske og gennemgående person, som helt uegennyttigt var til stede hver eneste dag enten på telefon eller sms. Hun var mit anker, da jeg drev rundt i åben sø.\nBare det at nogen vil lægge øre til ens historier, gråd, vrede… bare det, at der er nogen,\nder vil lytte uden at skulle løse problemerne eller komme med gode råd, men bare være der. Det var helt uvurderligt for mig. Ligesom alle andre venner og familie også tit ringede eller sendte en kærlig sms. Det var med til at støtte op midt i en meget, meget ensom tid. Jeg kendte slet ikke Sørens familie, da katastrofen ramte, men jeg lærte dem at kende på telefonen, og vi fik et meget nært og kærligt forhold til hinanden på ingen tid.\nNovember 2013, et år senere. Søren kom fint igennem sin arbejdsprøvning, men blev raskmeldt uden at have fået afdækket, hvad der måtte være af skjulte handicaps. Samtidig fik han en ”liste” over forhold med skånehensyn, som han så samtidig blev frarådet at vise til en kommende arbejdsgiver! Hm!\nSøren startede med at genoplive sit gamle firma som rådgivende ingeniør. Han fik en henvendelse fra sin gamle samarbejdspartner i Nordnorge, som gerne vil gøre brug af Sørens ekspertise inden for anlæg af vindmølleparker. Han rejste til Oslo og havde møde med sine gamle kolleger. Jeg var utrolig spændt på resultatet, da Søren kom tilbage. Ville de fortsat have tillid til Søren, efter det der var sket? Det har de heldigvis.\nDesværre er projektet i Nordnorge i stå i perioder, så Søren kan ikke leve af dette alene. Han brugte noget tid på at afprøve sig selv. Han spadserede f.eks. lige ind i et rådgivende ingeniørfirma, som manglede en til at forestå noget byggeledelse og Søren startede med at lede ombygningen af et gymnasium. Men han kedede sig i dette arbejde, som var en sektor, han forlod for 20 år siden, og da han fik overdraget en ”gordisk knude”… et ungdomshus på 11 etager i den anden ende af landet, gik det galt på den måde, at han opdagede han ikke var i stand til at sætte sig i respekt længere på samme måde, som han har kunnet. Han begyndte at blive stresset og sove dårligt om natten og havde det meget ubehageligt, så han har fået den fyreseddel, som han har bedt om. Han har heldigvis lært at passe på sig selv.\nNu er der så kommet gang i vindmøllerne i Nordnorge igen. Om Søren kan leve af det job må tiden vise. Det bedste og vigtigste er, at han er fortrøstningsfuld og har tillid til, han nok skal klare sig. På den ene eller anden måde. Men det tager forfærdelig lang tid at finde tilbage. Er han rask eller syg? Han kan ikke få dagpenge lige nu, fordi hans fagforening siger, han ikke er rask, og han kan måske heller ikke fortsætte med at få sygedagpenge. Der er stadig lang vej igen i forhold til en afklaring m.h.t. arbejdsmarkedet, her 2½ år efter Søren blev ramt.\nVi havde forestillet os, at vi skulle flytte sammen, men vi bor stadig hver for sig. Vi startede med at kigge på fælles bolig i starten af 2013. Men jeg røg ud i noget stress…. Jeg blev bange. Jeg turde simpelthen ikke, da det kom til stykket, og Søren kunne mærke det. Når jeg mærkede efter, var det eneste, jeg havde lyst til, at få RO og ikke at kaste mig ud i en nye voldsomme projekter. Angsten for, at Søren kunne få en ny blødning, ligger der stadig. Så vi bor hver for sig. Søren foretrækker at bo på landet og har lejet et hus på Djursland, og jeg bor fortsat i Århus i min gamle hyggelige lejlighed. Jeg elsker at være på besøg hos Søren ude i naturen, og jeg nyder også at have tid for mig selv og være tæt på min arbejdsplads her inde i byen. Måske kommer den dag, hvor jeg virkelig er parat til at flytte sammen med Søren. Det vigtigste lige nu er, at vi stadig har et kærlighedsforhold. Det betyder rigtig meget for os, at vi stadig har hinanden.\nVi kæmper fortsat med sårbarhed, men det går den rette vej. Søren er ikke helt den samme mand, som jeg mødte for 2½ år siden. Hans blik ændrede sig efter blødningen, han har fået en ældre fremtoning, men indeni er han den samme kærlige mand, som ham jeg mødte. Som elsker mig overalt på jorden og vil mig det bedste. Vi lever meget intenst og foretager os meget sammen. Går i biografen, ser venner og familie, går ture, cykler og rejser.\nDet må være rigtig svært for de par, hvor der sker større skader end i Sørens tilfælde. Jeg forstår fuldt ud, at det kan være meget svært for et forhold at overleve efter en hjerneblødning. Og i den forstand er jeg klar over, at vi har været heldige, det ikke gik værre. Men jeg tror også, det lønner sig at kæmpe. Det er svært at forlade et menneske, man elsker. Og hvis man kommer igennem sorgen og ud i lyset igen på den anden side, giver det stor mening.\nJeg håber, vores historie kan være en inspiration for andre…"


Lad dem nu få arbejdsro – Ekstra Bladet\n8. nov. 2021 kl. 10:52\nLad dem nu få arbejdsro\n'Måske har store dele af journalistgruppen – stadig mest mænd – endnu ikke vænnet sig til, at kvinder også udøver autoritet,' skriver Ritt Bjerregaard. Foto: Jens Dresling\nPRESSEN FIK I sidste uge sit pressemøde med statsminister Mette Frederiksen – omkring to timer. Efterfølgende fortsatte oppositionen de helt igennem usaglige angreb på hende.\nDet var venstremanden Søren Pind, der fik udtrykt det uholdbare i angrebene klarest på Tvitter:\n’Hykleriet har nået nye grænser i sagen om sms’er! Lad os skære det ud i pap: Der har aldrig før indgået sms’er i undersøgelseskommissioner. Ingen borgerlige ministre har på noget tidspunkt – skønt ministre er myndighedspersoner og øverste forvaltningsmæssige chefer – på noget tidspunkt journaliseret een eneste sms’, skrev Søren Pind.\nDET SER IKKE ud til, at der er nogen, der lytter til, hvad han skriver. I hvert fald ikke Venstres formand Jakob Ellemann-Jensen.\nEr det mig, der husker helt galt, eller var det ikke sådan, at Ellemann blev kontaktet af Mette Frederiksen, så snart hun blev opmærksom på, at den var gal med lovhjemmelen, og at han gav tilsagn om at støtte et hurtigt lovudspil i Folketinget, men blev underkendt i sin gruppe?\nJeg synes ikke, at jeg har hørt ham tale om det overhovedet. Nu er der ingen grænser for, hvor forarget han er. Og måske rækker hukommelsen ikke til hans egen rolle, da det blev klart for statsministeren, at der var usikkerhed om lovgrundlaget.\nPERSONANGREBENE på Mette Frederiksen fra Venstre og andre borgerlige partier fortsætter med uformindsket styrke – fulgt af en del journalister.\nDe gamle travere om magtfuldkommenhed gentages. Måske har store dele af journalistgruppen – stadig mest mænd – endnu ikke vænnet sig til, at kvinder også udøver autoritet. At en statsminister er en autoritet og har magt.\nSELV HAR JEG glædet mig over, at Mette Frederiksen er så opmærksom på den opgave, hun har som statsminister, og at hun med pandemien og nu med Granskningskommissionen har holdt linjen. Det var en fornøjelse at høre hende forsvare det embedsapparat, der har arbejdet hårdt for os allesammen mod coronaen og som må tage endnu en tørn med endnu en ny stigning af coronatilfælde.\nHvorfor er det, at det virker så provokerende, at Mette Frederiksen som statsminister optræder som den autoritet, hun er?\nGRANSKNINGSKOMMISSIONEN er i fuld gang, og der er løbende kontakt mellem den og Justitsministeriet, som det fremgik af pressemødet. Også hedsporerne hos de blå partier må styre deres aggressioner og afvente, at redegørelsen kommer i løbet af foråret.\nDet er ikke folketingsmedlemmerne, der har en rolle at spille nu, men medlemmerne af Granskningskommissionen. Det er betryggende at vide, hvor tæt samarbejdet med Justitsministeriet er, så der sker en udlevering af det materiale, som kommissionen har brug for.\nHvor ville det klæde de blå partier og vores demokratiske system at afvente resultatet af den Granskningskommission, som de selv har taget initiativ til og været med til at nedsætte.


Frank Jensen kaster ikke nyt lys over statsløsesag - Avisen.dk\nFrank Jensen kaster ikke nyt lys over statsløsesag\nKøbenhavns overborgmester, Frank Jensen, blev afhørt i timevis om sin viden om behandlingen af statsløse.\n12. december 2012 15:05\nKøbenhavns overborgmester, Frank Jensen, måtte grave dybt i hukommelsen, da han onsdag afgav en flere timer lang vidneforklaring for statsløsekommissionen om sin viden om behandlingen af statsløse.\nKommissionens udspørger, Poul Heidmann, koncentrerede sig næsten udelukkende om en stramning af reglerne for dansk indfødsret, som Frank Jensen i sin tid som justitsminister stod fadder til tilbage i 1999.\nReglerne fik - på baggrund af enkeltsag - en opstrammer, der blandt andet medførte, at man ikke kunne opnå dansk statsborgerskab, hvis man havde en dom på fem år eller mere i bagagen.\nMen det blev samtidig slået fast i bemærkningerne til den nye lov på indfødsretsområdet, at statsløse - på grund af en FN-konvention om statsløses rettigheder - stadig skulle opnå statsborgerskab på de hidtidige, og nu lempeligere, regler.\nNår denne klare understregning af FN-konventionens juridiske rækkevidde fra 1999 er interessant for statsløsekommissionen, så skyldes det, at selv samme konvention i årene efter på mystisk vis gik i glemmebogen i centraladministrationen.\n- Var der respekt om konventionerne fra den borgerlige side af Folketinget, ville udspørgeren vide.\n- Oppositionen ville ikke længere acceptere det med erklæringsreglerne (særligt lempelige regler for opnåelse af dansk indfødsret, red.). Men jeg oplevede ingen disrespekt for konventionerne, sagde Frank Jensen.\nTidligere på dagen havde Frank Jensens daværende departementschef i Justitsministeriet, Michael Lunn, også forklaret sig for statsløsekommissionen.\nOg han understregede, at han den dag i dag ikke kan begribe, hvorfor landets juridiske centralnervesystem op gennem 00'erne kollektivt glemte alt om FN-konventionerne om statsløses rettigheder.\nMen selvom embedsværket i august 2008 gør Birthe Rønn Hornbech opmærksom på problemet, så fortsatte den forkerte administration frem til 2010 - uden at Folketinget blev informeret. Det kostede hende jobbet som minister i marts 2011.


May 2016 - Agilitypote\nNår mor læser til eksamen og har aaaalt for lidt tid til hunden…\nJeg læser til eksamen, og har faktisk meget jeg skal nå i den næste uges tid. For om en uge bliver jeg også hundemor igen. Og eksamen + hvalpeforberedelse = ikke ret meget tid til Kioko. Og det finder han… Continue Reading →\nDette indlæg skal handle om måder, at være eller blive din hunds bedste ven på. Du føler måske allerede at hunden er din bedste ven, men hvis hunden i sandhed skal se dig som sin bedste ven kan du med… Continue Reading →\nIndlægget er ikke sponseret Jeg har før skrevet om Bravecto, tabletten der forebygger og bekæmper flåter, lus og lopper på vores hunde og katte. I dette indlæg vil jeg skrive om hvorfor jeg sværger til Bravecto, og hvorfor jeg er… Continue Reading →\nSlalom træning og slalom succes\nHårdt arbejde betaler sig altid. Og med god hjælp fra de rigtige mennesker, en god portion tålmodighed og masser af godbidder – ja så er det faktisk lykkedes for mig at vende slalom fra at være Kiokos hade-forhindring, til at… Continue Reading →\n(Dette indlæg indeholder anmeldelser af en række forskellige hvalpefodermærker. Indlægget er ikke sponseret, og alle anmeldelser er derfor baseret 100 % på min egen mening.) Eftersom fodring af hunde skiller vandene, er der selvfølgelig også nogle der slet ikke vil… Continue Reading →


Midtjyske virksomheder får kontant håndsrækning for 22 millioner fra Omstillingspuljen | Erhvervshus Midtjylland\nMidtjyske virksomheder får kontant håndsrækning for 22 millioner fra Omstillingspuljen\n7.4.2021 06:00:00 CEST | Erhvervshus Midtjylland\nOmstillingspuljen giver for 2. gang hjælp til omstillings- og innovationsprojekter i virksomheder, der er særligt hårdt ramt af Covid-19 krisen. Pengene skal hjælpe de virksomheder, hvis markeds- og kundegrundlag er stærkt udfordret af Covid-19 situationen, så de får mulighed for at omstille sig og komme styrket gennem en hård tid.\nOg projekterne spænder bredt! Lige fra ombygninger og investeringer i omstilling til take-away, madvogne, udendørsservering, digitale bookingsystemer, online markedsføring og uddannelse.\nRejsebureau digitaliserer for at opnå konkurrencemæssig fordel\nEn af de virksomheder, der i 2. runde af omstillingspuljen har fået bevilget midler, er rejsebureauet AlfA Travel fra Holstebro, der er specialister i at arrangere grupperejser:\n”Lige nu er det svært at finansiere større projekter og udvikling. Situationen i rejsebranchen betyder, at alle investeringer er sat i bero, men Omstillingspuljen gør, at vi kan justere der, hvor vi har behov for det”, siger Jeanette Staunstrup Christensen, der er marketingchef og medejer af AlfA Travel.\nMidlerne fra Omstillingspuljen skal AlfA Travel bruge på at stå helt skarpt i markedsføringen overfor deres målgrupper, når markedet igen åbner op. Derudover kommer rejsebureauet, der har mere end 20 år på bagen, til at arbejde strategisk med onlineannoncering og automatisering af deres interne arbejdsprocesser:\n”Vi kommer til at stå et helt andet sted rent teknologisk, og vi vil få frigjort tid og ressourcer til god behandling og service af vores kunder. I sidste ende er målet at investeringerne skal give os en konkurrencemæssig fordel post-corona”, påpeger Jeanette Staunstrup Christensen.\nKnap en fjerdedel af midlerne til midtjyske virksomheder\nOmstillingspuljen indeholdt i 2. runde 100 mio. kr. og i Erhvervshus Midtjylland glæder man sig over, at det er lykkes midtjyske virksomheder at få del i knap en fjerdedel af midlerne i denne runde:\n”Vi har brug for, at så mange midtjyske virksomheder indenfor turisme- og oplevelseserhvervene som overhovedet muligt kommer helskindet ud på den anden side af COVID19-krisen. Derfor er jeg også rigtig glad for at se, at midlerne fra Omstillingspuljen er nået bredt ud, og at virksomheder i 15 ud af de 19 midtjyske kommuner har ansøgt med projekter, der har været så gode, at de har fået tildelt midler til deres omstilling. Det vidner om nytænkning og gå-på-mod hos virksomhederne – også selvom de står i en svær tid”, siger Søren Olesen, formand for Erhvervshus Midtjyllands bestyrelse.\nOmstillingspuljens tilskud til virksomheder i Region Midtjylland svinger fra 41.000 kr. og op til 1 mio. kr. Mange af de virksomheder, som har søgt om midler fra omstillingspuljen, har givet hele det digitale område i deres virksomhed et boost. Men også projekter, hvor virksomheden har ønsket at omstille sin forretning til at være mere bæredygtige, har været et fokuspunkt for virksomhederne i deres omstilling.\nErhvervshus Midtjylland opfordrer iværksættere og virksomheder til at tage fat i Erhvervshuset, hvis man har brug for sparring og vejledning omkring udvikling af sin virksomhed eller hvis man står med akutte udfordringer.\nDer er tildelt midler fra 2. runde til virksomheder i følgende midtjyske kommuner:\nDer står en bred kreds af partnere bag Omstillingspuljen, hvor Erhvervshusene sammen med turismeaktørerne MeetDenmark, Danske Destinationer, Dansk Kyst- og Naturturisme og Dansk Storbyturisme /Wonderful Copenhagen medvirker til at kvalificere arbejdet. Erhvervshus Hovedstaden er lead og Erhvervshus Midtjylland er co-lead på operatørskabet for Omstillingspuljen.\nHvad har man kunnet søge penge til?\nVirksomhederne har kunnet søge om penge til at omstille eller tilpasse deres forretningsmodel. Puljen har også støttet kompetenceudvikling af medarbejdere og/eller ledere, ligesom der har kunnet søges om støtte til køb af konkret udstyr – det har for eksempel kunnet være en fysisk ombygning eller nye digitale løsninger.\nDe fik penge i første runde af Omstillingspuljen – case-eksempler:\nRestaurant Noli sætter turbo på sit uderumsprojekt


Fjordavisen.nu » Hver femte dansker foretrækker fjernkonsultation hos lægen\nMandag 22. juli 2019 kl. 07:00\n“Når så mange hellere vil tage en konsultation over telefonen end at møde fysisk op hos lægen, så handler det om, at det er lettere at finde telefonen frem i en travl hverdag end at skulle afsætte tid til at gå til lægen. Det er særligt ved muskel- og ledsmerter, små problemer som ondt i maven, udslæt og forkølelse samt børnesygdomme, at det nemt kan klares over telefonen,” siger Per Østergaard, direktør for Mølholm Forsikring.\nHos Mølholm Forsikring har man taget konsekvensen af, at mange kunder efterspørger mere fleksible måder at blive tilset af en læge på, og derfor er man gået skridtet videre, og tilbyder nu kunderne konsultationer over video på tablet og telefon som et tilvalgskøb:\n“Gennem dialog med vores kunder ved vi, at det er en fordel, hvis man kan klare lægekonsultationen fra fx arbejdet eller hjemmet, så man ikke behøver at tage fri for at gå til lægen. Derfor tilbyder vi hos Mølholm Forsikring nu også konsultation via telefon og tablet. I fjernkonsultationen er det let at fremvise en eventuel fysisk skavank til lægen, selvom man ikke er i samme rum. Vi har med stor succes testet online læge i det første halvår af 2019 og kan konstatere, at vores kunder er rigtig glade for muligheden, og derfor har vi gjort det til en permanent ydelse, man kan købe til sundhedsforsikringen,” siger Per Østergaard.\n”Ovenstående er glædeligt, idet det måske kan være med til at sikre, at også mændene bliver bedre til at blive tilset af en læge fremfor at lade stå til og dermed undgå potentielle alvorlige sundhedsproblemer,” siger Per Østergaard.


Kulturnat om dagen: Der var brød og skuespil nok til alle | frdb.dk\nKulturnat om dagen: Der var brød og skuespil nok til alle\nSonja Olesen til venstre og Ritta Lauridsen var med til at servere gratis morgenkaffe og rundstykker på Nørretorv, da der fredag var Fønix Kulturnat i Vejle. Foto: Leif Baun\nCity Vejle, Vejle Kommune og Trekantområdets Festuge stod bag Fønix Kulturnat, der bød på 49 forskellige arrangementer i løbet af fredagen - lige fra foliekunst på banegården til aftenbøn i Metodistkirken.\n04 sep. 2020 kl. 17:04 Opdateret 04 sep. 2020 kl. 18:43\nVejle: Om det var de gratis rundstykker og morgenkaffen eller Kisser & Søren, der var det største trækplaster, kan være svært at afgøre. Det er i hvert fald et klogt tidspunkt at optræde på - lige efter gratis bespisning.\n- Vi mangler kaffe. Før kommer vi ikke af med flere poser, fortalte Sonja Olesen, Bredballe, og Ritta Lauridsen fra midtbyen.\nDe sidder i bestyrelsen for Gulkrogens Venner og var med til at sørge for den populære morgenbespisning, hvortil der var indkøbt 300 rundstykker. De første sultne var dukket op allerede klokken ni, og da arrangementet "Basser og Bedsteforældre" åbnede klokken 10, stod de klar til at få deres morgenkrumme. Og derefter gik udleveringen stille og roligt.\nHvis der bliver noget til overs, går vi en tur op ad gågaden og deler ud.\nSonja Olesen og Ritta Lauridsen, brøddamer\nKisser og Søren er et sikkert kort at spille, når arrangører skal trække voksne folk til en kulturel dag, som den Vejle fik i går: Foto: Leif Baun\nDa Vejle Amts Folkeblad kom forbi Nørretorv for at høre Kisser & Søren, havde brøddamerne stadig en hel indkøbsvogn fuld af rundstykker i poser tilbage.\n- Hvis der bliver noget til overs, går vi en tur op ad gågaden og deler ud, sagde de.\nGå ind og se den festival\nDer var hele 49 punkter i kulturnattens program spredt ud over hele byen. Fra Søndertorv til Nørretorv. Fra Banegård til Metodiskkirkens tårn og videre via museerne til Spinderihallerne.\nFredagens Fønix Kulturnat startede med et pænt besøgt Basser og Bedsteforældre-arrangement på Nørretorv. Gratis rundstrykker er godt, og Kisser og Søren trak også gæster til. Foto: Leif Baun\nIngen skam hvis man ikke når det hele. Men det vil være en skam ikke at nå at se pap- og papirfestivalen i Spinderihallerne. Og muligheden er der helt indtil 25. september. Her får man mere end 25 store værker at fortabe sig i.\nEksempelvis Veronica Birdnests gobler, hvoraf noget har stået på Arken. Eller toiletruller, der er blevet til et kort over Vejle Kommune. Eller flotfoldede rumdelere og siddemøbler fra Grape. Siddeskamlen kan klippes sammen og stilles ind i en reol, når man ikke skal bruge den. Ret raffineret faktisk.\nFestival for tredje gang\nDet er tredje gang, pap- og papirfestivalen holdes, og igen er Marit de Julienhorst Rosenkilde projektleder.\nVeronica Birdnest står bag goplernes verden, et værk, der har været vist på Arken og i Rødovrecentret. Nu er en del af det svømmet til Vejle og kan ses i Spinderihallerne frem til 25. september som en del af pap- og papirfestivalen. Foto: Leif Baun\n- Pap- og papir er et overset materiale. Det kan mange ting, blandt andet gå fra 2D til 3D. Det kan ind gå i mange nye sammenhænge. Pap og papir kan jo genbruges i sig selv, men det man laver af materialet kan også genbruges. Nogle af værkerne her har været andre steder før. Fremfor at de skal stå på et loft et sted, så kan de nu komme ud og shine nye steder, siger hun.\nDer er over 25 værker, og der er samarbejdet med både erhvervsliv og skoler, eksempelvis Frisørskolen og Kirkebakkeskolen.\nPap- og papirfestivalens projektleder for tredje gang er Marit de Julienhorst Rosenkilde, der her ses foran de fine papirsrumdelere fra Grape. Gamle Le Klint har ikke levet forgæves. Foto: Leif Baun\nEt af årets aktuelle indslag har naturligvis virussen som afsæt. "Vi står sammen hver for sig under coronaen" er den statsministerielle titel, som er valgt til værket, der består af en masse selvportrætter, som folk har malet på - toiletpapir.\nOpskrift på en kulturdag\nMusik, mad, optræden og udstilling er de fleste af ingredienserne i fredagens kulturnat. Efter planen skulle afslutningen være tre koncerter og en aftenbøn. Koncertplanen sagde Mathilde Falch i Bygningen klokken 20, JR's Big Band i Spinderihallerne klokken 20.30 og Barselona i Vejle Musikteater klokken 21. Alternativt kunne man klokken 21 gå til aftenbøn i Metodistkirken.\nSå du noget: Makita-værktøj stjålet\nDet kan vi lære af: Hun fortæller om coronaens forgænger\nSad på mørk vejkant: To unge påkørt da de reparerede scooter\nHårdtslående melodier: Mød James Bond-hits i Spinderihallern...\nTøjhandler i Vejle gør op med de mange events: Vi får ingen ...


Britisk nej-leder: Dansk Folkepartis tanker om Brexit er »forræderi« - politiken.dk\nBritisk EU-afstemning 5. jun. 2016 kl. 07.07\nThulesen Dahls håb om en ny britisk EU-forhandling efter et nej er misforstået, siger formanden for UK Independence Party.\nSammenhængen mellem Storbritanniens folkeafstemning og Danmarks fremtid i EU bliver nu udstillet af, at en af de hårdeste britiske nejsigere går i rette med Dansk Folkeparti.\nMit livs vigtigste beslutning har været at tage mine følelser alvorligt. Gid, jeg havde gjort det noget før.


Undervisning som takeaway - Randers Netavis\nUddannelse • 22.05.20\nSådan kan det se ud, når elever fra Tradium laver mad i hjemmekøkkenet. Foto // Pernille Bak Sørensen\nPraktiske erfaringer er en vigtig del af studiet på Tradium Hotel, køkken og restaurant, hvor blandt andet fremtidens kokke og catere starter deres uddannelse.\nMan kan læse sig til meget, men at stege den perfekte kylling eller sammensætte den nærende salat, kræver praktiske erfaringer. Derfor har eleverne på Tradium Hotel, køkken og restaurant (HKR) de sidste uger kunne afhente råvarer og lignende ved afdelingen på Vester Alle i Randers.\n-For at skabe fremtidens kloge hænder så skal der praktisk træning til. Det at eleverne henter et praktisk set up, med råvarer og opskrifter, som ligner det de ville have mødt i undervisningen, gør at vi stadig kan lave denne træning, forklarer Lykke Kristensen der er uddannelsesleder på Tradium HKR.\nEn af eleverne der har taget undervisningen med hjem, er Pernille Bak Sørensen.\n-I forbindelse med undervisningen har vi har en masse teoretiske opgaver omkring de emner, vi også skulle have haft på studiet. De sidste uger er vi også begyndt at hente varer på skolen og lave forskellige retter herhjemme, hvilket giver os en del af håndværksfaget tilbage. Det er vigtigt, når man har valgt at tage en erhvervsuddannelse, fortæller Pernille.\nGode til at holde kontakten\nI hverdagen oplever Pernille ikke de store problemer ved at blive undervist på afstand. Dog er der selvfølgelig ting hun savner fra tiden før nedlukningen.\n-Jeg mangler særligt at kunne fordybe mig i mit fag sammen med mine klassekammerater. Vi er vant til at have en klasse der er meget social og især i køkkenet er det rart at kunne spare og havde det sjovt med sin klasse. Heldigvis er vi mange på holdet, der er gode til at holde kontakten og hjælpe hinanden gennem videoopkald og lignende, afslutter Pernille, der også har kunne få afløb for sin kreativitet ved at tegne og nyde naturen.\nAFLYST: Jobinformationsmøde hos politiet\nCoronanyt • 28.04.20\nSkoletoiletter renoveres for millioner: Nu bliver ar…


Til vor konfirmand - festsange.dk\nTil vor konfirmand\nDu, vor kære konfirmand!\nSlægt og venner her iblandt\nsyn’s du skal en vise ha’\npå din sotre højtidsda’!\nBarndomstiden, den er endt.\nVoksen er du, sår’n omtrent\n– og lidt tøvende du ståtr\nnær din ungdoms fagre vår!\nIkke barn! og ikke mand!\n-Ny i ungdoms grænseland,\nmen med mod og megen lyst\ntil at frejdigt ta’ en dyst!\nLivet stiller mange krav,\nsom du ej forstår i dag.\nMød dem blot med godt humør,\ndet har altid hjulpet før!\nFinder du det hele svært,\nhusk så alt hvad du har lært.\nskolens visdom, hjemmets råd\nhjælper dig til livets dåd!\nNår det godt i verden går,\nmange venner let du får.\nMen hvis modgang møder dig\nkun de gode, svigter ej!\nOg husk da: Det bedste sted\nhvor du finder kærlighed\nog forståelse, min ven!\ner dit kære barndomshjem!\nVi, som holder af dig, du!\nønsker held og lykke nu.\nMedgang, ja og gode kår\ngennem alle dine år!\nJa, vor kære konfirmand!\nGør, hvad der er ret og sandt.\ngode ønsker skal du ha’ –\nDu skal leve – højt hurra\ntil konfirmanden fra for�... Melodi: I en kælder sort som kul, eller: Højt fra træets grønne top. 1. Vi er samlet her til fest, for at fejre dagen. Anders, du er hædersgæst,


Repotting Cyclamen Plants: Tips om Repotting en Cyclamen Plant - Sanne Haver\nRepotting Cyclamen Plants: Tips om Repotting en Cyclamen Plant\n1 Repotting en Cyclamen Plant\n2 Sådan Repot en Cyclamen\n3 Video: How to repotting a Cyclamen\nCyclamens er smukke blomstrende stauder, der producerer interessante blomstrer i nuancer af pink, lilla, rød, og hvid. Fordi de ikke er frostharde, dyrker mange gartnere dem i gryder. Ligesom de fleste containerplanter, der lever i mange år, kommer der en tid, hvor cyklamener skal repotted. Hold læsning for at lære mere om, hvordan du repot en alpeviol anlæg og alpeviol ompotning tips.\nRepotting en Cyclamen Plant\nCyclamens som hovedregel bør repotted hvert andet år eller deromkring. Afhængigt af din plante og dens beholder kan du dog have mere eller mindre tid, før det fylder potten og skal flytte. Når repotting cyklamen planter, er det virkelig bedst at vente til deres sovende periode. Og alpevioler, i modsætning til mange andre planter, faktisk oplever deres hvileperiode om sommeren.\nfaring bedst i USDA zoner 9 og 10, alpevioler blomstrer i kølige vinteren temperaturer og sove igennem den varme sommer. Det betyder, at repotting af cyklamen er bedst lavet om sommeren. Det er muligt at repot en ikke-hvilende alpeviol, men det vil blive sværere på dig og anlægget.\nSådan Repot en Cyclamen\nNår ompotning en alpeviol, vælge en beholder, der er omkring en tomme større i diameter end din gamle. Fyld din nye container del af vejen med pottemuld medie.\nLøft din alpeviol knold fra sin gamle gryde og børst så meget gammel jord som muligt, men ikke våd det eller skylle det. Sæt knolden i den nye krukke, så dens top er omkring en tomme under kanten af potten. Dæk det halvt ned med pottemedium.\nPlacer dine repotted cyclamen et sted skyggefuldt og tørt for resten af sommeren. Når efteråret kommer, skal du begynde at vandre det. Dette bør tilskynde til en ny vækst.\nVideo: How to repotting a Cyclamen\nHvorfor har æbler brug for afkøling – Lær om køletider til æbletræer


Damp Canner vs vand bad Canner - Angelispress.com\nHvordan at rengøre op søde tyggegummi bolde\nHvad er en Flow Switch?\nHvordan du arrangerer små haven senge\nSådan fjernes en Cork væg\nSådan læses en manuel dybde måler\nDamp Canner vs vand bad Canner\nFolk har konservering af mad derhjemme via konserves for mange generationer. Steriliseret krukker, varm mad og høje temperaturer inde Konservesfabrikkerne dræbe mikroorganismer, der fremmer fordærv i fødevarer, så korrekt dåse mad at sidde sikkert i spisekammer for op til et år. Men ikke alle Konservesfabrikkerne er sikker at bruge på alle typer af mad.\nVand bad Canner\nEt vand bad canner er en stor, dyb gryde med låg og en rack til at holde krukker. Puljen skal være stor nok til at passe den konservesfabrikker krukker plus vand til at dække krukker af 1 til 2 inches. Vandet koges hurtigt i løbet af forarbejdningsprocessen, og canner skal være stor nok til at forhindre vandet fra kogende over siderne af gryden.\nEn damp canner er en lavvandet gryde med et rack, der er omfattet af en høj-dome låg, der ligner en stor gryde vendt op og ned. En lille mængde vand hældes i bunden og bringes i kog. Konservesfabrikker krukker er placeret på rack og dækkes med låg. Canner fylder med damp, varme krukker og mad.\nFordi krukker er neddykket i kogende vand i et vand bad canner, temperaturen inde i krukker når og ophold på en stabil 212 grader Fahrenheit, en tilstrækkelig temperatur til at dræbe skadelige mikroorganismer i høj syre fødevarer som frugt og pickles. Selv om steam canner bruger mindre vand, som tager mindre tid til at komme i kog end den store mængde af vand i et vand bad canner, damp er ikke så varmt som det kogende vand og kan ikke opvarme krukker og mad tilstrækkeligt.\nUSDA anbefaler ikke en damp canner for sikker konservering af fødevarer. For høj syre fødevarer, nå for vand bad canner for sikker behandling. Imidlertid lavt syreindhold fødevarer såsom grøntsager, kød og supper skal selv høje temperaturer til sikker behandling og bør kun behandles i en presset canner.\nKan jeg bruge et vand bad Canner til kan tomatsuppe?\nHvilket er bedre for Canning tomater: vandbad eller et pres Canner?\nForskel mellem damp & vand til vasketøj


EUROPA-PARLAMENTETS OG RÅDETS DIREKTIV 2011/91/EU\nom angivelser af eller mærker til identifikation af et bestemt levnedsmiddelparti\nRådets direktiv 89/396/EØF af 14. juni 1989 om angivelser af eller mærker til identifikation af et bestemt levnedsmiddelparti (3) er blevet ændret væsentligt ved flere lejligheder (4). Direktivet bør af klarheds- og rationaliseringshensyn kodificeres.\nDet indre marked indebærer, at varer, personer, tjenesteydelser og kapital sikres fri bevægelighed inden for et område uden indre grænser.\nHandelen med levnedsmidler indtager en meget vigtig plads i forbindelse med det indre marked.\nAngivelser til identifikation af et bestemt levnedsmiddelparti, opfylder behovet for at sikre bedre oplysning om varernes identitet. Sådanne angivelser er nyttige, såfremt levnedsmidlerne bliver genstand for en tvist eller frembyder en fare for forbrugernes sundhed.\nEuropa-Parlamentets og Rådets direktiv 2000/13/EF af 20. marts 2000, om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler (5), omhandler ikke angivelser til identifikation af levnedsmiddelpartier.\nPå internationalt plan er der i almindelighed pligt til for færdigpakkede levnedsmidler at angive en reference vedrørende enten fremstillingen eller indpakningen af et bestemt levnedsmiddelparti. Unionen bør bidrage til udviklingen af den internationale samhandel.\nDer bør derfor fastsættes generelle og horisontale regler, med henblik på forvaltningen af et fælles system til identifikation af levnedsmiddelpartier.\nSystemets effektivitet afhænger af dets anvendelse på de forskellige distributionsstadier. Visse produkter og visse aktiviteter, navnlig aktiviteter i de første stadier af distributionen af landbrugsprodukter, bør dog undtages.\nDer bør tages hensyn til den omstændighed, at visse levnedsmidler, såsom konsumis i portionspakninger, fortæres straks efter købet, hvilket gør det unødvendigt, at angivelsen af partiet findes direkte på den enkelte emballage. For disse produkter bør angivelsen af partiet derimod obligatorisk findes på gruppeemballagen.\nBegrebet levnedsmiddelparti forudsætter, at flere salgsenheder af samme levnedsmiddel frembyder praktisk taget ens fremstillings-, tilvirknings- eller emballeringskarakteristika. Dette begreb bør derfor ikke anvendes på varer, der leveres i løs vægt, eller som på grund af deres individuelle eller heterogene karakter ikke kan anses for at udgøre en homogen mængde.\nMangfoldigheden af de anvendte identifikationsmetoder gør det mest hensigtsmæssigt, at det er erhvervsvirksomheden, der afgrænser levnedsmiddelpartiet og anbringer de dertil svarende angivelser eller mærker.\nHvis angivelserne skal opfylde det informationsbehov, for hvilket de anføres, bør de fremtræde klart og tydeligt som sådanne.\nDatoen for mindste holdbarhed eller sidste anvendelsesdato, som omhandlet i direktiv 2000/13/EF, kan tjene som angivelse til identifikation af levnedsmiddelpartiet, såfremt dens anførelse er præcis\nNærværende direktiv bør ikke berøre medlemsstaternes forpligtelser med hensyn til de i bilag I, del B, angivne frister for gennemførelse i national ret af direktiverne —\n1. Dette direktiv vedrører oplysninger til identifikation af et bestemt levnedsmiddelparti.\n2. I dette direktiv forstås ved »levnedsmiddelparti« en række salgsenheder af et levnedsmiddel, der er fremstillet, tilvirket eller emballeret under praktisk taget ens omstændigheder.\n1. Et levnedsmiddel må kun forhandles, hvis det ledsages af oplysninger, som nævnt i artikel 1, stk. 1.\npå landbrugsprodukter, der fra bedriftens område:\nsælges eller leveres til midlertidige oplagrings-, påfyldnings- eller emballeringssteder\ntransporteres til producentorganisationer, eller\nafhentes med henblik på umiddelbart at indgå i en tilberednings- eller forarbejdningsproces\nnår levnedsmidler på detailsalgsstedet ikke forefindes i færdigpakket stand, indpakkes på købers anmodning eller færdigpakkes med henblik på umiddelbart salg\npå emballager eller beholdere, hvis største yderflade har et flademål på under 10 cm2\npå konsumis i portionspakninger. Oplysninger til identifikation af partiet skal findes på gruppeemballagerne.\nLevnedsmiddelpartiet afgrænses i hvert enkelt tilfælde af den virksomhed, der har fremstillet, tilvirket eller emballeret det pågældende levnedsmiddel, eller af den i Unionen etablerede virksomhed, der først sælger dette.\nAnsvaret for ordlyden og anbringelsen af de i artikel 1, stk. 1, omhandlede oplysninger påhviler en af disse virksomheder. Oplysningerne indledes med bogstavet »L«, bortset fra tilfælde, hvor de klart adskiller sig fra mærkningens oplysninger i øvrigt.\nNår der er tale om færdigpakkede levnedsmidler, skal de i artikel 1, stk. 1, omhandlede oplysninger og i givet fald bogstavet »L« være anbragt på emballagen eller på en hertil fastgjort etiket.\nNår der er tale om ikke-færdigpakkede levnedsmidler, skal de i artikel 1, stk. 1, omhandlede oplysninger og i givet fald bogstavet »L« være anbragt på emballagen eller beholderen eller, hvis dette ikke er muligt, på de ledsagende handelsdokumenter.\nOplysningerne skal under alle omstændigheder være klart synlige, let læselige og må ikke kunne udslettes.\nNår datoen for mindsteholdbarhed eller sidste anvendelsesdato indgår i mærkningen, behøver levnedsmidlet ikke at være ledsaget af de i artikel 1, stk. 1, omhandlede oplysninger, såfremt denne dato er anført ukodet og mindst omfatter dag og måned i nævnte rækkefølge.\nDette direktiv anvendes med forbehold af de angivelser, der er foreskrevet i særlige EU-forskrifter.\nKommissionen offentliggør og ajourfører listen over de pågældende bestemmelser.\nDirektiv 89/396/EØF som ændret ved de direktiver, der er nævnt i bilag I, del A, ophæves, uden at dette berører medlemsstaternes forpligtelser med hensyn til de i bilag I, del B, angivne frister for gennemførelse i national ret af direktiverne.\n(1) EUT C 54 af 19.2.2011, s. 34.\n(2) Europa-Parlamentets holdning af 11.5.2011 (endnu ikke offentliggjort i EUT) og Rådets afgørelse af 8.11.2011.\n(3) EFT L 186 af 30.6.1989, s. 21.\n(jf. artikel 7)\nRådets direktiv 89/396/EØF\n(EFT L 186 af 30.6.1989, s. 21)\nRådets direktiv 91/238/EØF\n(EFT L 107 af 27.4.1991, s. 50)\nRådets direktiv 92/11/EØF\n(EFT L 65 af 11.3.1992, s. 32)\n20. juni 1990 (1)\n(1) I henhold til artikel 7, stk. 1, i direktiv 89/396/EØF, som ændret ved direktiv 92/11/EØF gælder følgende:\n»Medlemsstaterne ændrer om nødvendigt deres love og administrative bestemmelser, således:\nat handel med produkter, der opfylder bestemmelserne i dette direktiv, kan finde sted senest fra den 20. juni 1990\nat handel med produkter, der ikke opfylder bestemmelserne i dette direktiv, forbydes fra den 1. juli 1992. Produkter, der er markedsført eller mærket inden dette tidspunkt, og som ikke opfylder direktivets bestemmelser, kan dog omsættes, indtil lagrene er opbrugt.«


Kort over Hostels i Cork, Irland. Gadekort over vandrerhjem\nGadekort over hostel i Cork, Irland\nBrug vores interaktive kort til at lokaliserer hostel i Cork efter område. Du kan se dette som enten et kort over Cork eller som et satellitbillede. Du kan også søge efter ledige pladser på hostel i Cork, checke priser, se billeder og booke online uden bookinggebyr. Nogle vandrerhjem er muligvis ikke på kortet i deres rigtige fysiske lokalisering. Hvis du er klar over nogle forkert placerede hostel, venligst kontakt os.\nTilbage til listen med Vandrerhjem i Cork Brug det interaktive kort over hostels i Cork til at lokalisere overnatning i Cork efter område. Du kan zoome ind eller ud på kortet og bruge listen til venstre (eller klik på kortpindene) for at se mere information om hvert enkelt hostel. Hvis du ikke kan finde et egnet hostel i Cork, kan du kigge på vores billige hoteller i Cork.


» Granada – Nicaragua » Frivilligt arbejde » Børneprogrammet\nBørneprogrammet på Casa Xalteva, der er under samme tag, som spanskskolen af samme navn, hjælper børn fra ressourcesvage familier i lokalområdet. Projektet tilbyder børnene to måltider om dagen, lektiehjælp, engelsktimer, ekskursioner og forskellige sportslige og kunstneriske aktiviteter. Der lægges stor vægt på aktiviteter, der lærer børnene om samarbejde. Derudover modtager børnene skolematerialer og legater til videregående uddannelser. Formålet med projektet er således at støtte børnene i deres skolegang, videre uddannelsesforløb og derigennem også deres arbejdsliv. På børneprogrammet er der omkring 25 børn. De yngste er på projektet om formiddagen, og de ældste om eftermiddagen. Der er tilknyttet to lærerere, Larry og Olma, og derudover hjælper projektets øvrige personale til.\nDer er mange forskellige opgaver for frivillige på børneprogrammet Casa Xalteva. Man kan hjælpe børnene med deres lektier, afholde engelsktimer og bare være sammen med børnene, spille fodbold og lege i parken. Derudover er det muligt for frivillige at planlægge og afvikle forskellige former for aktiviteter: sport, musik, kunst, ekskusioner etc. Tidligere frivillige på projektet lavede f.eks. en aktivitet omkring miljø, hvor de snakkede med børnene om forurening og derefter var ude og samle affald i lokalområdet. De frivilliges arbejde planlægges altid i samarbejde med personalet på Casa Xalteva og med frivilligkoordinatoren på stedet. Der er i høj grad mulighed for selvstændigt arbejde på denne skole, da de mangler hænder! Det kan derfor være en god idé at have gjort sig nogle tanker omkring, hvad man godt kunne tænke sig at lave med børnene, inden man påbegynder arbejdet. Ring eller skriv endelig til os, så vi kan snakke mere om dette.\n…at børneprogrammet kører mandag-fredag fra 8-12 (de yngste børn) og fra 13-16 (de ældste børn). Som frivillig arbejder man formiddag, eftermiddag eller hele dagen. Projektet er lukket på helligdage og i den lange ferie fra december til og med januar. Projektet ligger som sagt på spanskskolen og er i gåafstand fra alle værtsfamilier. Donationer er altid velkomne. Det kan f.eks. være i form af materialer til aktiviteter. Men tal gerne med os eller personalet på Casa Xalteva først.\nBørneprogrammet er et oplagt sted for studerende på f.eks. lærer- eller pædagoguddannelserne, der vil i praktik. Der ydes supervision til studerende i praktik af de ansatte fagpersoner.


Tetræolie – et must i dit husapotek - Helsenyt\nI et lille område i Australien vokser det vilde Melaleuca-træ, også kaldet tetræ, og herfra udvindes 100 % ren Vild Te Træ Olie, som har vist sig særdeles velegnet til behandling af hudproblemer. Den australske urbefolkning, aboriginerne, har i årtusinder kendt til tetræets ypperlige egenskaber. Tetræet fik sit navn af kaptajn James Cook og hans søfolk, da de i år 1770 besøgte de sumpede, flade kystregioner i New South Wales, hvor de opdagede en art træer, hvis små, klæbrige blade kunne bruges til at brygge en frisk og lidt krydret te. Navnet tetræ kan føres tilbage til denne drik, som besætningen satte stor pris på.\nDen æteriske olie udvindes af Melaleuca alternifolias blade ved dampdestillation. Af 1 ton blade får man ca. 10 liter tetræolie. Den farveløse, gullige olie dufter frisk og krydret – med en note, der minder om eukalyptus. Man har påvist tilstedeværelsen af ca. 80 forskellige organiske forbindelser i tetræolien. Man mener, at det er denne for naturen unikke sammensætning af virksomme stoffer, som er hovedårsagen til tetræoliens hudvenlige egenskaber.\nI Australien hører tetræolie til husapoteket i ethvert hjem. Olien er blevet betegnet som verdens stærkeste naturlige bakterie- og svampedræbende middel. Den indeholder op mod 50 forskellige medicinsk virksomme substanser, der angriber og dræber de skadelige mikrober, som er den egentlige årsag til betændelse, bylder, bumser, uren hud, fodsvamp, skæl mv. Det er en æterisk olie, som hurtigt trænger ind i huden, desinficerer og øger blodtilstrømningen til det område, du ønsker at behandle.\nTetræolien virker på flere fronter. Den er god til at desinficere på en skånsom måde, den lindrer ubehag og stabiliserer kroppens eget forsvar. Ved betændelse i luftvejene kan dampbade med et par dråber af den vandopløselige tetræolie lette åndedrættet og gøre det muligt at trække vejret helt igennem.\nTetræolie har en naturligt genopbyggende virkning på kroppen og lindrer hudproblemer som kløe, urenheder, skæl og solskoldning. Tetræolieprodukter kan desuden anvendes til talrige andre hudproblemer, samt i den daglige pleje af huden. Den pletter ikke og kan uden problemer vaskes af med sæbe – det er kvaliteter, som mange antiseptiske midler mangler.\nDu skal bruge: Ufortyndet tetræolie.\nSådan gør du: Dup de ramte steder med en vattot 1-2 gange i løbet af dagen og ved aftenstide. Anvend en fugtgivende tetræcreme eller -lotion til forebyggelse af akne.\nHæld 10-15 dråber tetræolie i varmt vand og inhalér dybt.\nKom 2 spsk. olie i et karbad, og nyd badet i 20-30 minutter.\nBrug en aromalampe enten til at rense eller opfriske luften, så du forebygger forkølelse.\nDu skal bruge: 4-6 dråber tetræolie i den mængde shampoo, du normalt anvender.\nSådan gør du: Massér grundigt, og lad blandingen virke i fem minutter, inden du skyller håret. Gentag behandlingen med jævne mellemrum for at forebygge uren hovedbund.\nSådan gør du: Massér kraftigt, lad blandingen virke i 2-3 minutter, og skyl derefter håret grundigt.\nDu skal bruge: 15-20 dråber tetræolie opløst i 100 ml planteolie (fx mandelolie).\nSådan gør du: Vask og tør fødderne omhyggeligt. Smør olie på fødderne to gange dagligt.\nDu skal bruge: Ufortyndet tetræolie\nSådan gør du: Dup 2-3 dråber tetræolie på et plaster 3 gange dagligt, og lad plasteret sidde på vorten i en time. Gentag behandlingen dagligt i 2-3 uger.\nOndt i halsen, betændelse i mund og tandkød\nSådan gør du: Kom 2-3 dråber i et glas vand og gurgl grundigt.


Transformeringen af Carlsbergbyen er i fuld gang. Vi har lavet Theodora Hus i New Yorker stil. Se mere HER.\nBal Byg A/S var underentreprenør på renoveringen af klassisk kontor miljø i indre by.\nLæs artiklen “Bal Byg A/S leverede avancerede lofter med køle- og varmesystem”\nTransformeringen af Carlsbergbyen er i fuld gang. Vi har lavet Theodora Hus i ægte “New Yorker” stil.\n“Se mere på vores LinkedIn profil”\nDin tømrer og snedker partner\nBal Byg A/S har kunden i fokus\nBal Byg A/S er en tømrer og snedker virksomhed i Ballerup med mange kompetencer inden for træarbejde.\nBal Byg A/S blev startet i 1998 og har i en årrække betjent en fast kundekreds der med glæde lader os klare forskellige tømrer- og snedkeropgaver, der skal løses i boligen eller i virksomheden.\nVi har en lang række kompetencer, som gør at vi løser et væld af forskelligartede opgaver fra reparation af gamle døre, vinduer og paneler til ombygning eller nybyg. Under referencer kan du se eksempler på arbejde udført af Bal Byg A/S.\nBal Byg A/S er medlem af BYG. Når du vælger en håndværker, der er medlem af BYG, sikrer du dig automatisk BYG’s Garantiordning på den håndværksmæssige udførelse af alt arbejde til private forbrugere. Det gælder uanset om det er nybygnings-, ombygnings-, reparations- eller tilbygningsarbejde.\nVi løser opgaver på det meste af Sjælland og i Københavns området. Så står du overfor opgaver og mangler en god og stabil partner, er vi et oplagt valg. Kontakt os enten via hjemmesiden eller på telefon og lad os aftale det næste og uforpligtende skridt, for at dine ønsker bliver opfyldt.\nBal Byg A/S garanterer for, at dit næste byggeri bliver en succes og vi sammen kan være stolte af projektet og resultatet.\nVi ringer dig op så hurtigt som muligt!\nBal Byg A/S har stor ekspertise indenfor erhvervsbyggeri. Vi har været med til at lave en række store sager, som du kan læse mere om her.\nUanset ønsker eller sagens omfang lægger vi vægt på en god dialog både før, under og efter projektet. Vi afstemmer forventningerne og sikre at kundens ønsker imødekommes.\nBal Byg A/S kompetencer spænder bredt. Vi tager med glæde ansvaret for dit projekt, så vi opnår den bedste start – og aflevering til tiden.\nVi sidder klar til hjælpe.


OK18: Også mere til dem uden håndspålæggelse, tak - HK\n(direkte link: http://www.hk.dk/aktuelt/blogs/peters-blog/2017/12/07/ok18-ogsaa-mere-til-dem-uden-haandspaalaeggelse-tak)\nVi har råd til at give de offentligt ansatte en mærkbar lønforhøjelse. Det mener hver 2. dansker ifølge en meningsmåling, A4 har fået lavet. Op til overenskomstforhandlingerne lyder det jo som sød musik for medarbejdere i stat, regioner og kommuner. Men for en hel del offentligt ansatte er der klare mislyde, når man dykker længere ned i, hvad borgerne ifølge målingen mener:\n2 ud af 3 mener, at sygeplejersker fortjener en højere løn\nnæsten lige så mange vil gerne give sosu-assistenter mere\nlidt over halvdelen vil også hæve politibetjentenes løn\nMEN 2 ud af 3 mener, at 'kontoransatte' ikke skal have nogen lønforhøjelse\nDen ubestemmelige størrelse 'kontoransatte' er A4's begreb i undersøgelsen. Og færre end hver 5. mener, at kontoransatte skal stige i løn. Hver 20. vil ligefrem sætte kontoransattes løn ned. En kun ringe trøst kan være, at hver 4. mener, at akademikere skal sættes ned i løn, og lidt mere end hver 2., at de ikke skal have nogen lønstigning.\nDet er rigtig træls, at A4 uforvarende hælder vand på den mølle, der splitter offentligt ansatte op i varme og kolde hænder. En retorik og opdeling, som innovationsminister Sophie Løhde i en debat på sommerens folkemøde på Bornholm heldigvis klart sagde fra over for. Sprogbrugen er vigtig, og massebetegnelsen 'kontoransatte' nærer sikkert de myter, som lever i en del af befolkningen – og som undersøgelsen desværre også afspejler.\nMedarbejdere på social- og sundhedsområdet er ligesom lærere, pædagoger og politibetjente de grupper af offentligt ansatte, som borgerne oftest møder og har direkte kontakt med. Men også de mere usynlige medarbejdere, der ikke har håndspålæggelse af borgerne, men har fingrene på tasterne i den offentlige forvaltning er en vigtig og uundværlig del af del af den offentlige sektor og med til at sikre vores velfærdssamfund, selv om velfærden efterhånden halter på flere områder. Men det er jo politisk bestemt og ikke medarbejdernes skyld.\nDe 'kontoransatte', som A4 bruger som fællesbetegnelse, kan ikke bare automatiseres væk. Det viser hele skandalen med Sundhedsplatformen krystalklart. Det var en rigtig dårlig idé at fyre lægesekretærerne og lade lægerne lege sekretærer. Det har Region Hovedstaden erkendt og er nu i gang med at genansætte lægesekretærerne, ligesom Region Midtjylland for et par år siden fik samme lærestreg.\nDe omfattende fyringer og nedlæggelser af jobs i Skat har givet alvorligt bagslag og ført til, at Skat nu langt om længe er i gang med at ansætte flere tusinde nye medarbejdere. Men skaden er sket, og milliarder af indtægter til det offentlige til drift af velfærd er gået tabt. Derfor er medarbejderne på de offentlige kontorer lige så vigtige for borgere og samfund som de medarbejdere, der færdes ude i marken.\nI øvrigt står både HK'ere og andre i forvaltningerne for meget af kontakten med borgere og virksomheder, hvad enten det er som sagsbehandlere, i borgerservice eller som tilsynsførende i myndigheder som Fødevarestyrelsen eller Arbejdstilsynet.\nHvis alle de kontoransatte i det offentlige blev hjemme fra arbejde bare en enkelt dag, ville det være mærkbart for rigtig mange. Tænk fx på dem, der skulle i borgerservice, på biblioteket, ringe til Skat eller 114 eller havde spørgsmål eller søgte vejledning hos en myndighed, studieadministration eller trafikselskab.\nEt moderne samfund vil ikke fungere uden de kontoransatte. Det faktum gælder såvel i den offentlige som den private. Hvis meningsmålingen i A4 havde gået på lønforhøjelser i det private, mon så lige så mange ville have ment, at administrative medarbejdere ikke skulle have del i lønforhøjelser? Ja, nogle ville nok have den mening. Og den indstilling kan kun forklares med fordomme og snæversyn.\nUanset fag, branche og arbejdsfunktion er vi alle med til at sikre, at det store samfundsmaskineri fungerer. Derfor bør alle have del lønudviklingen – og gerne på en sådan måde, at de lavtlønnede får lidt ekstra i lønningsposen, så de alt for store lønforskelle kan mindskes. Men ikke noget med, at nogen skal have, og andre ikke skal have. Vi er på hver sin måde lige vigtige og uundværlige.


Boise Philharmonic (ID) - anmeldelser - TripAdvisor\nBoise Philharmonic anmeldelser\nUSA Idaho (ID) Boise Forslag til aktiviteter i Boise Boise Philharmonic\n4 anmeldelser Nr. 66 af 129 aktiviteter i Boise Symfonier, Koncerter og forestillinger Boise, ID+ Tilføj telefonnummerWebsite\nTak for din vurdering. Anmeldt 12 marts 2014 Imagine7777, Jackson, Wyoming\nVis også KortSatellit Kortopdateringer er sat på pause. Zoom ind for at se opdaterede oplysninger. Nulstil zoom Opdaterer kortet... Tilbage til kortet Oversigt 5,0 4 anmeldelserFremragende75 %Rigtig god25 %Gennemsnitlig0 %Dårlig0 %Frygtelig0 %Lukketma - fr9:00 am - 5:00 pmAlle åbningstider Åbningstid i dag: LukketPLACERING Boise, ID\nKONTAKT Website Forbedr denne registreringEr denne seværdighed et sted, der absolut skal ses?Ja Nej Ved ikke Er denne seværdighed en skjult perle eller uden for de typiske turistområder?Ja Nej Ved ikke Er denne seværdighed et godt sted til en picnic?Ja Nej Ved ikke Er denne seværdighed et godt sted at besøge i forbindelse med en bryllupsrejse?Ja Nej Ved ikke Giver denne seværdighed besøgende et indblik i den lokale kultur?Ja Nej Ved ikke Er denne seværdighed spændende, usædvanlig eller risikabel at besøge?Ja Nej Ved ikke Kræver denne seværdighed meget fysisk aktivitet (lange gåture, klatring, trapper osv.)?Ja Nej Ved ikke Er denne seværdighed egnet til alle aldre?Ja Nej Ved ikke Ville denne aktivitet være god til varme dage?Ja Nej Ved ikke Ville denne aktivitet være god til kolde dage?Ja Nej Ved ikke Tak for din hjælp! Del en anden oplevelse, inden du smutter. Lignende aktiviteter i Boise\n4 anmeldelser Stage Coach Theatre\n2 anmeldelser Esther Simplot Performing Arts Academy\nSkriv en anmeldelseAnmeldelser (4)Medlemsvurdering Fremragende1Rigtig god0Gennemsnitlig0Dårlig0Frygtelig0Type rejsendeFamilierParAleneForretningVennerTidspunkt på året Mar.-majJun.-aug.Sep.-nov.Dec.-feb.Sprog Alle sprog Dansk (1)Engelsk (4)Sprog Dansk (1)Engelsk (4)Se, hvad de rejsende siger: Denne anmeldelse er maskinoversat fra engelsk Hvad er det? For at du kan få gode råd fra så mange rejsende som muligt, er denne anmeldelse blevet oversat automatisk til dansk, og den er muligvis ikke en tro gengivelse af originalen. Vi håber, at den er en hjælp, når du planlægger din rejse. Vis maskinoversættelser? JaNejImagine7777Jackson, Wyoming118Anmeldt 12 marts 2014 Afslappet koncerter er fremragendeMereHvordan var denne oversættelse?Tak, fordi du indsendte en redigering. Vi gennemgår dit forslag. Vurder den God OK Dårlig Forbedr oversættelse Tak for din vurdering.\nOpdaterer listen... Spørgsmål og svarFå hurtige svar fra personale og tidligere besøgende på Boise Philharmonic.Bemærk! Dit spørgsmål vil blive offentliggjort på siden Spørgsmål og svar.Bekræftelse: Retningslinjer for indlægSend


Vi stiller krav - men tager hånd om den enkelte\nStor fornøjelse at sende de dygtige studenter videre – år efter år.\nVi er tæt på eleverne - Både fagligt, personligt og socialt\nVi sætter overliggeren højere\nDet er et prvilegium at sikre eleverne en optimal uddannelse\nStudenterkurset og Kostskolen i Sønderjylland har den overordnede målsætning at være en hyggelig skole med et nært miljø, men altså en SKOLE, hvor du i samarbejde med lærerne yder en engageret og målrettet indsats. Vi betragter det som et privilegium at få lov til at følge dig på vej mod en solid og brugbar eksamen, der kan danne basis for et videregående uddannelsesforløb.\nVi glæder os til at "klæde dig på" til at komme videre i uddannelsessystemet. Men husk: Man får ikke en eksamen, man skal tage den.\nVelkommen til Studenterkurset og Kostskolen i Sønderjylland


Guidet tur af Cayman Crystal Caves 2019 - Caymanøerne\nVælg dine billetter op på mødestedet og forberede dig til at gå ind i hulerne for første del af turen. Cayman Crystal Caves er beliggende i en frodig tropisk skov, og er en af øens nyeste naturattraktioner.... Mere\nVælg dine billetter op på mødestedet og forberede dig til at gå ind i hulerne for første del af turen. Cayman Crystal Caves er beliggende i en frodig tropisk skov, og er en af øens nyeste naturattraktioner. Din guide tager dig 45 minutters gang gennem tre forskellige huler. Venture gennem åbent lofthule, rødderhule og søhule. Her kan du se stalactit... Mere\nVælg dine billetter op på mødestedet og forberede dig til at gå ind i hulerne for første del af turen. Cayman Crystal Caves er beliggende i en frodig tropisk skov, og er en af øens nyeste naturattraktioner. Din guide tager dig 45 minutters gang gennem tre forskellige huler. Venture gennem åbent lofthule, rødderhule og søhule. Her kan du se stalactit og stalagmit krystal strukturer og andre verdensklasse formationer lavet af enkelt dråber vand og den langsomme passage af tiden.\nEfter at have udforsket hulerne, tag en 30 minutters vandretur gennem den unikke tropiske skov, hvorunder hulerne dannes. Blandt skoven er fængslende tropiske planter og dyreliv, herunder strangler balsam træer, luft planter, papegøjer og flagermus.\nDer vil være 15 minutter ledig tid til at udforske visningsdækket, hvor der også er en snack og gavebutik. Turen slutter ved hulerne ved afgangsstedet.\nTour afgår fra Cayman Crystal Caves.\nTransport er ikke inkluderet i denne\nTransport er ikke inkluderet i denne tur. Gæsterne skal arrangere deres egen transport til attraktionen.\nSkal dukke op 15 minutter før din rejses starttid til afhentning, behandler din billet og kører til afhentningssted


Kontainer | Passwordbeskyttet arkiv & deling af billeder\nFiludvekslingsværktøj til effektivisering af produktion\nKontainer er et passwordbeskyttet system til arkivering & deling af jeres digitale materiale på tværs af produktionen. Et kommunikations- og produkthåndteringsværktøj hvor I kan dele tegninger, billeder, brugermanualer, 3D modeller, video, tekniske beskrivelser og dokumentation internt og eksternt med samarbejdspartnere og på tværs af forhandlerled.\nSikker, GDPR-godkendt rettighedsstyring\nI Kontainer kan man oprette og kategorisere mapper, så de passer til lige præcis jeres behov. Derudover kan administratoren give forskellige brugere eller brugergrupper differentierede adgange til forskellige mapper. På den måde kan den enkelte bruger kun se de mapper, som der er givet adgang til.\nDerudover er Kontainer GDPR-compliant med en ISAE 3402 revisorpåtegnet erklæring, udført af PWC. Derudover er der 80 dages genetableringsmulighed.\nVil I spare tid og ressourcer?\nPreview af 100+ filformater\nKontainer kan håndtere alle filformater og generere visuelt preview af 100+. Man kan fx nemt se et logo i .eps format uden at skulle åbne specifikke programmer for at kunne se dem.\nI Kontainer kan I opbevare og dele alle filtyper herunder: billedmateriale, salgsmateriale, tekniske beskrivelser, tegninger og videoer af jeres færdige produkter samt benytte Kontainer til intern dokumentation af jeres processer, deling og som præsentationsværktøj.\nUanset om det er jeres CMS, CRM, ERP, apps eller andre produktions- og forhandlersystemer, kan Kontainer som regel integreres. Med integration til Kontainer som DAM system optimeres jeres interne og eksterne arbejdsgange, så I får sikkerhed for, at det altid er den rigtige version af billeder, filer og logoer der er tilgængelig.\nMed Kontainer kan I autogenerere PDF-oversigter af udvalgte filer fra systemet. Man kan til enhver tid generere og printe kontaktark med udvalgte billeder og informationer. Derved er det let og enkelt at producere og levere præsentationsmateriale til møder og lignende.\nEn vigtig funktion i Kontainer er den avancerede søgefunktion, som søger i alle metadata. Søgefunktionen kan sættes op til at søge på alle parametre, der indgår i filerne, samt hvad I måtte ønske af søgefiltrering og søgealgoritmer.\nMed Kontainers mobil- og tabletversioner har I altid jeres Kontainer med på farten. På den måde kan I nemt og hurtigt uploade billeder og filer direkte ude på sager og sikre, at vigtig information og vidensdeling ikke går tabt i processen!\nKontainer gør det nemt for os at organisere, dele og streamline vores distribution af forskellige filer. Vi bruger Kontainer til at opbevare og dele alle vores InDesign og Illustrator design filer på tværs af organisationen."\nErik D. / CO-RO\nVi kommer gerne ud og fortæller mere - ganske uforpligtende!